คู่มือการทำ Due Diligence สำหรับที่ปรึกษาทางการเงิน

มกราคม 2561

|  |
| --- |
| **บทนำ** |

 สำนักงานคณะกรรมการกำกับหลักทรัพย์และตลาดหลักทรัพย์ (“**สำนักงาน ก.ล.ต.**”) ได้ร่วมกับชมรมวาณิชธนกิจจัดทำคู่มือการทำ Due Diligence ฉบับนี้ขึ้น โดยมีวัตถุประสงค์เพื่อให้ที่ปรึกษาทางการเงินซึ่งได้รับใบอนุญาตจากสำนักงาน ก.ล.ต. ใช้เป็นแนวทางในการทำ Due Diligence สำหรับบริษัทมหาชนซึ่งประสงค์จะออกและเสนอขายหุ้นต่อประชาชนเป็นครั้งแรก (Initial Public Offering of Shares) เพื่อให้การทำ Due Diligence ของที่ปรึกษาทางการเงินได้มาตรฐานสากล ซึ่งจะช่วยลดระยะเวลาการพิจารณาคำขออนุญาต แบบแสดงรายการข้อมูลเสนอขายหลักทรัพย์และร่างหนังสือชี้ชวนของสำนักงาน ก.ล.ต. รวมทั้งทำให้กระบวนการในการออกและเสนอขายหุ้นต่อประชาชนในครั้งแรกทำได้รวดเร็วขึ้น คู่มือการทำ Due Diligence ฉบับนี้อาจไม่สามารถนำมาใช้ได้ทั้งฉบับสำหรับการเสนอขายหุ้นโดยเจ้าของหุ้นเอง (Secondary Offering of Shares) หรือการเสนอขายหุ้นต่อประชาชนซึ่งมิใช่เป็นการเสนอขายหุ้นต่อประชาชนเป็นครั้งแรก หรือการเสนอขายหลักทรัพย์ประเภทอื่น ๆ ในประเทศไทย

สำนักงาน ก.ล.ต. และชมรมวาณิชธนกิจเห็นว่าคู่มือการทำ Due Diligence ฉบับนี้สามารถใช้เป็นแนวทางเบื้องต้น (Guideline) ในการทำ Due Diligence เท่านั้น คู่มือการทำ Due Diligence ฉบับนี้ไม่ใช่สิ่งที่กำหนดให้ต้องทำเป็นขั้นต่ำ (Minimum Requirement) โดยที่ปรึกษาทางการเงินมีหน้าที่ต้องตรวจสอบข้อมูลเชิงลึกให้เหมาะสมกับแต่ละบริษัทที่เกี่ยวข้อง โดยพิจารณาถึง (แต่ไม่จำกัดเพียง) ขนาดของกิจการ ความซับซ้อนของพฤติการณ์ รวมทั้งบริบทและสถานการณ์แวดล้อมที่เกี่ยวข้องของแต่ละบริษัท เนื่องจากแต่ละบริษัทมีรายละเอียดและลักษณะทางธุรกิจที่แตกต่างกัน เพื่อให้มั่นใจว่าบริษัทมหาชนซึ่งประสงค์จะออกและเสนอขายหุ้นต่อประชาชนเป็นครั้งแรก (Initial Public Offering of Shares) นั้นมีคุณสมบัติเป็นไปตามหลักเกณฑ์ที่เกี่ยวข้องของสำนักงาน ก.ล.ต. และตลาดหลักทรัพย์แห่งประเทศไทย (“**ตลาดหลักทรัพย์ฯ**”) ตลอดจนได้เปิดเผยข้อมูลสำคัญต่าง ๆ เพื่อใช้ประกอบการตัดสินใจลงทุนของผู้ลงทุนอย่างครบถ้วน ถูกต้อง และเพียงพอ

อย่างไรก็ดี ที่ปรึกษาทางการเงินไม่ควรเข้าใจว่าหากตนได้ดำเนินการตามขั้นตอนต่าง ๆ ที่กำหนดไว้ในคู่มือการทำ Due Diligence ฉบับนี้แล้ว จะถือว่าที่ปรึกษาทางการเงินได้ปฏิบัติหน้าที่ที่เกี่ยวข้องกับการทำ Due Diligence ครบถ้วน และเพียงพอ อีกทั้งไม่ต้องรับผิดต่อผู้ลงทุนตามกฎหมาย ดังนั้น ในทางกลับกัน ที่ปรึกษาทางการเงินที่มิได้ดำเนินการตามขั้นตอนซึ่งระบุไว้ใน**คู่มือการทำ** Due Diligenceฉบับนี้ทั้งหมดก็มิได้ถือว่าที่ปรึกษาทางการเงินปฏิบัติหน้าที่ต่ำกว่ามาตรฐาน**การทำ** Due Diligence **ซึ่ง**ตนต้องปฏิบัติ โดยสำนักงาน ก.ล.ต. จะคำนึงถึงเหตุผลของที่ปรึกษาทางการเงิน (หลังจากที่ที่ปรึกษาทางการเงินได้พิจารณาปัจจัยต่าง ๆ ทั้งหมดที่เกี่ยวข้องแล้ว) ว่าการที่ที่ปรึกษาทาง
การเงินเลือกที่จะปฏิบัติแตกต่างจาก**คู่มือการทำ** Due Diligenceฉบับนี้นั้นมีความสมเหตุสมผล หรือมีความเหมาะสมเพียงพอ

 อนึ่ง คู่มือการทำ Due Diligence ฉบับนี้ไม่มีสภาพบังคับตามกฎหมายและไม่มีผลผูกพันทางกฎหมายกับ
ที่ปรึกษาทางการเงินซึ่งเป็นสมาชิกของชมรมวาณิชธนกิจแต่อย่างใด และเพื่อความเข้าใจที่ตรงกัน คู่มือการทำ Due Diligence ฉบับนี้ไม่ได้จัดทำขึ้นโดยมีวัตถุประสงค์เพื่อให้สำนักงาน ก.ล.ต. ใช้เป็นแนวทางเพื่อตรวจสอบการทำงานของที่ปรึกษาทางการเงินแต่อย่างใด แต่มีวัตถุประสงค์เพื่อให้ที่ปรึกษาทางการเงินใช้เป็นคู่มือในการดำเนินการให้บริการเป็นที่ปรึกษาทางการเงินแก่บริษัทมหาชนต่าง ๆ ซึ่งประสงค์จะออกและเสนอขายหุ้นต่อประชาชนเป็น
ครั้งแรก (Initial Public Offering of Shares) เท่านั้น ที่ปรึกษาทางการเงินแต่ละแห่งอาจนำคู่มือการทำ Due Diligence
ฉบับนี้ไปปรับปรุงเพิ่มเติมรายละเอียดเพื่อใช้ในการปฏิบัติงานในลักษณะอื่น ๆ ได้ตามความเหมาะสม

 สำนักงาน ก.ล.ต. และชมรมวาณิชธนกิจ สมาคมบริษัทหลักทรัพย์ไทยหวังว่าคู่มือการทำ Due Diligence สำหรับที่ปรึกษาทางการเงินฉบับนี้จะเป็นประโยชน์ต่อที่ปรึกษาทางการเงินและผู้ที่เกี่ยวข้องสำหรับการปฏิบัติงานเป็นที่ปรึกษาทางการเงินให้แก่บริษัทมหาชนต่าง ๆ ซึ่งประสงค์จะออกและเสนอขายหุ้นต่อประชาชนเป็นครั้งแรก (Initial Public Offering of Shares) ต่อไป

ชมรมวาณิชธนกิจ สมาคมบริษัทหลักทรัพย์ไทย
มกราคม 2561

**สารบัญ**

 **หน้า**

บทนำ

1. กรอบการกำกับดูแล 1

2. หลักการทั่วไป 7

3. ขั้นตอนการทำ Due Diligence อันพึงปฏิบัติ 13

4. ประเด็นปัญหาที่พบบ่อยครั้ง 30

|  |
| --- |
| คู่มือการทำ **Due Diligence** สำหรับการปฏิบัติงานเป็นที่ปรึกษาทางการเงินให้แก่บริษัทมหาชนซึ่งประสงค์จะออกและเสนอขายหุ้นต่อประชาชนเป็นครั้งแรก **(Initial Public Offering of Shares)** |

**1.** กรอบการกำกับดูแล

**1.1** **พ.ร.บ. หลักทรัพย์และตลาดหลักทรัพย์ พ.ศ. 2535 (รวมทั้งที่แก้ไขเพิ่มเติม)**

 พ.ร.บ. หลักทรัพย์และตลาดหลักทรัพย์ พ.ศ. 2535 (รวมทั้งที่แก้ไขเพิ่มเติม) (“**พ.ร.บ. หลักทรัพย์ฯ**”)
ได้กำหนดหลักการเกี่ยวกับการออกและเสนอขายหุ้นต่อประชาชนที่สำคัญไว้ประการหนึ่ง คือ กำหนดให้ผู้มีส่วนเกี่ยวข้องกับการออกและเสนอขายหุ้นต่อประชาชนเปิดเผยข้อมูลที่ถูกต้อง เพียงพอ และเหมาะสม เพื่อให้ผู้ลงทุนใช้ประกอบการพิจารณาตัดสินใจลงทุน อันถือเป็นหนึ่งในหลักสำคัญของโครงสร้างการกำกับดูแลของสำนักงาน ก.ล.ต. ซึ่งยึดหลักการเปิดเผยข้อมูล (Disclosure – Based Regulatory Regime) อนึ่ง วัตถุประสงค์ดังกล่าวนั้นปรากฏอยู่ใน
หลายส่วนของ พ.ร.บ. หลักทรัพย์ฯ อาทิ เช่น มาตรา 73 มาตรา 76 และ มาตรา 82 – มาตรา 86[[1]](#footnote-2) ซึ่งการฝ่าฝืน พ.ร.บ. หลักทรัพย์ฯ ดังกล่าวมีบทกำหนดโทษด้วย

 เพื่อให้บรรลุวัตถุประสงค์ดังกล่าวนั้น มาตรา 65 ของ พ.ร.บ.หลักทรัพย์ฯ ได้กำหนดให้การเสนอขายหลักทรัพย์ต่อประชาชนหรือบุคคลใด ๆ จะกระทำได้ต่อเมื่อบริษัทหรือเจ้าของหลักทรัพย์ได้ยื่นแบบแสดงรายการข้อมูลเสนอขายหลักทรัพย์และร่างหนังสือชี้ชวน (รวมเรียกว่า “**แบบ Filing**”) ต่อสำนักงาน ก.ล.ต. และแบบ Filing มีผลบังคับใช้แล้ว

 โดยมาตรา 82 ของ พ.ร.บ.หลักทรัพย์ฯ ได้กำหนดว่า

 “ในกรณีที่แบบแสดงรายการข้อมูลการเสนอขายหลักทรัพย์และหนังสือชี้ชวนมีข้อความหรือรายการที่เป็นเท็จ หรือขาดข้อความที่ควรต้องแจ้งในสาระสาคัญ ให้บุคคลใด ๆ ที่ซื้อหลักทรัพย์จากผู้เริ่มจัดตั้งบริษัทมหาชนจำกัด บริษัทหรือเจ้าของหลักทรัพย์ และยังเป็นเจ้าของหลักทรัพย์อยู่ และได้รับความเสียหายจากการนั้นมีสิทธิเรียกร้องค่าเสียหายจากบริษัทหรือเจ้าของหลักทรัพย์ดังกล่าวได้

 …………………………………………………….”

 มาตรา 83 ของ พ.ร.บ.หลักทรัพย์ฯ ได้กำหนดเพิ่มเติมว่า

 “ให้บุคคลดังต่อไปนี้รับผิดตามมาตรา 82 ร่วมกับบริษัทหรือเจ้าของหลักทรัพย์ **เว้นแต่จะพิสูจน์ได้ว่าตนไม่มีส่วนรู้เห็น หรือโดยตำแหน่งหน้าที่ตนไม่อาจล่วงรู้ ถึงความแท้จริงของข้อมูลหรือการขาดข้อความที่ควรต้องแจ้งนั้น**

(1) กรรมการผู้มีอำนาจลงนามผูกพันบริษัทซึ่งลงลายมือชื่อไว้ในแบบแสดงรายการข้อมูลการเสนอขายหลักทรัพย์และหนังสือชี้ชวน

(2) ผู้เริ่มจัดตั้งบริษัทมหาชนจำกัดซึ่งลงลายมือชื่อไว้ในแบบแสดงรายการข้อมูลการเสนอขายหลักทรัพย์และหนังสือชี้ชวน

(3) ผู้จัดจำหน่ายหลักทรัพย์ ผู้สอบบัญชี ที่ปรึกษาทางการเงินหรือผู้ประเมินราคาทรัพย์สิน ซึ่งจงใจหรือประมาทเลินเล่ออย่างร้ายแรงลงลายมือชื่อรับรองข้อมูลในแบบแสดงรายการข้อมูลการเสนอขายหลักทรัพย์และหนังสือชี้ชวน”

 มาตรา 84 ของ พ.ร.บ.หลักทรัพย์ฯ ได้กำหนดเพิ่มเติมว่า

 “บริษัทหรือเจ้าของหลักทรัพย์และบุคคลตามมาตรา 83 ไม่ต้องรับผิดชดใช้ค่าเสียหายตามมาตรา 82
ในกรณีดังต่อไปนี้

(1) ผู้ซื้อหลักทรัพย์ได้รู้หรือควรจะได้รู้ว่าข้อความหรือรายการเป็นเท็จ หรือขาดข้อความที่ควรต้องแจ้งในสาระสำคัญ หรือ

(2) ความเสียหายที่เกิดขึ้นอันมิใช่เป็นผลมาจากการได้รับข้อความหรือรายการที่เป็นเท็จ หรือการไม่แจ้งข้อความที่ควรต้องแจ้งในสาระสำคัญ”

 มาตรา 278 ของ พ.ร.บ.หลักทรัพย์ฯ ได้กำหนดบทลงโทษของการเปิดเผยข้อมูลเท็จ หรือไม่ครบถ้วน
ในแบบ Filing เพิ่มเติมว่า

 “ผู้ใดแสดงข้อความอันเป็นเท็จหรือปกปิดข้อความจริงซึ่งควรบอกให้แจ้งในแบบแสดงรายการข้อมูล
การเสนอขายหลักทรัพย์และร่างหนังสือชี้ชวนที่ยื่นตามมาตรา 65 ในสาระสำคัญ ต้องระวางโทษจำคุกไม่เกินห้าปี และปรับเป็นเงินไม่เกินสองเท่าของราคาขายของหลักทรัพย์ทั้งหมดซึ่งผู้นั้นได้เสนอขาย แต่ทั้งนี้เงินค่าปรับต้อง
ไม่น้อยกว่าห้าแสนบาท”

 นอกจากนี้ ในแบบแสดงรายการข้อมูล แบบ 69-1 กำหนดให้ที่ปรึกษาทางการเงินต้องรับรองการปฏิบัติหน้าที่ของที่ปรึกษาทางการเงิน ดังนี้

 “*ข้าพเจ้าในฐานะที่ปรึกษาทางการเงินของบริษัทที่ออกหลักทรัพย์ ขอรับรองว่าข้าพเจ้า*

 *(1) ได้สอบทานข้อมูลในแบบแสดงรายการข้อมูลการเสนอขายหลักทรัพย์ฉบับนี้แล้ว และด้วยความระมัดระวังในฐานะที่ปรึกษาทางการเงิน ข้าพเจ้าขอรับรองว่าข้อมูลดังกล่าวถูกต้องครบถ้วน
ไม่เป็นเท็จ ไม่ทำให้ผู้อื่นสำคัญผิด หรือไม่ขาดข้อมูลที่ควรต้องแจ้งในสาระสำคัญ*

 *(2) ได้พิจารณานโยบายและแผนการประกอบธุรกิจของบริษัทในอนาคตแล้ว เห็นว่าสมมติฐานได้จัดทำขึ้นอย่างสมเหตุสมผล และมีการอธิบายผลกระทบต่อบริษัทหรือผู้ลงทุนอย่างชัดเจนเพียงพอ (เฉพาะกรณีที่บริษัทที่ออกหลักทรัพย์มีการระบุนโยบาย และแผนการประกอบธุรกิจ ของบริษัทในอนาคตในแบบแสดงรายการข้อมูลการเสนอขายหลักทรัพย์)*”

 ในกรณีที่ที่ปรึกษาทางการเงินไม่สามารถตรวจสอบข้อมูลที่เกี่ยวข้องกับแบบแสดงรายการข้อมูลบางส่วน หรือเห็นว่าข้อมูลบางส่วนไม่ถูกต้องครบถ้วน ให้อธิบายเงื่อนไขไว้เพิ่มเติม เช่น

 “*เว้นแต่ข้อมูลในเรื่อง ……………… ของแบบแสดงรายการข้อมูลการเสนอขายหลักทรัพย์นี้ ที่ข้าพเจ้า
ไม่สามารถให้ความเห็นได้ เนื่องจาก ………………………. (ไม่มีข้อมูลเพียงพอ ที่จะตรวจสอบ หรือไม่ได้รับ
ความร่วมมือจากกรรมการหรือผู้บริหารของบริษัทในการตรวจสอบข้อมูลในเรื่องนี้)*” หรือ

 “*เว้นแต่ข้อความในหน้า ………………………. ซึ่งข้าพเจ้าเห็นว่าควรใช้ข้อความ ………………………. แทน*”

 ในกรณีที่ที่ปรึกษาทางการเงินนำข้อมูลจากบุคคลอื่นที่มีความเชี่ยวชาญในด้านนั้นมาอ้างอิง ให้ระบุข้อความเพิ่มเติม ดังนี้

 “*เว้นแต่ข้อมูลในเรื่อง ……………………….….… ของแบบแสดงรายการข้อมูลการเสนอขายหลักทรัพย์นี้
ที่ข้าพเจ้าใช้ข้อมูลจาก ………………………. ซึ่งข้าพเจ้าเห็นว่าเป็นผู้เชี่ยวชาญในเรื่องนี้เป็นอย่างดี*”

 เนื่องจากการเปิดเผยข้อมูลเพื่อใช้ประกอบการตัดสินใจลงทุนของผู้ลงทุนอย่างครบถ้วน ถูกต้องและเพียงพอ ไม่เป็นเท็จ ไม่ทำให้ผู้อื่นสำคัญผิด หรือไม่ขาดข้อมูลที่ควรต้องแจ้งในสาระสำคัญ เป็นเรื่องที่สำคัญดังกล่าวข้างต้น ที่ปรึกษาทางการเงินจึงจำเป็นต้องใช้ความระมัดระวังในการปฏิบัติงานอย่างมาก

 แม้ว่า พ.ร.บ. หลักทรัพย์ฯ จะมิได้กำหนดหลักเกณฑ์ Due Diligence Defence ไว้อย่างชัดเจนเหมือนของต่างประเทศ แต่หากที่ปรึกษาทางการเงินได้ดำเนินการตรวจสอบกิจการ (Due Diligence) อย่างเหมาะสมและครบถ้วนแล้ว และไม่มีเหตุอันควรเชื่อว่าหนังสือชี้ชวนมีข้อความเท็จ คลาดเคลื่อนในสาระสำคัญซึ่งอาจทำให้ผู้อื่นสำคัญผิด หรือขาดข้อความที่ควรต้องแจ้งในสาระสำคัญไว้ ที่ปรึกษาทางการเงินก็น่าที่จะสามารถยกขึ้นกล่าวอ้างเพื่อเป็นเหตุปฏิเสธความรับผิดตามมาตรา 83 ของ พ.ร.บ. หลักทรัพย์ฯ ได้เช่นเดียวกัน อย่างไรก็ดี เรื่องนี้ต้องพิจารณาข้อเท็จจริงเป็นรายกรณี และในปัจจุบันก็ยังไม่มีแนวบรรทัดฐานคำพิพากษาของศาลฎีกาในประเทศไทยในเรื่องดังกล่าว

**1.2** ข้อบังคับตลาดหลักทรัพย์ฯ เรื่องการรับหุ้นสามัญหรือหุ้นบุริมสิทธิเป็นหลักทรัพย์จดทะเบียน พ.ศ. **2558 (รวมทั้งที่แก้ไขเพิ่มเติม)**

 ข้อบังคับตลาดหลักทรัพย์ฯ เรื่องการรับหุ้นสามัญ หรือหุ้นบุริมสิทธิเป็นหลักทรัพย์จดทะเบียน พ.ศ. 2558 (รวมทั้งที่แก้ไขเพิ่มเติม) ข้อ 19 ได้กำหนดให้ผู้ยื่นคำขอจดทะเบียนหลักทรัพย์ต่อตลาดหลักทรัพย์ฯ ต้องแต่งตั้ง
ที่ปรึกษาทางการเงิน ซึ่งเป็นผู้ได้รับความเห็นชอบจากสำนักงาน ก.ล.ต. เป็นผู้ร่วมจัดทำคำขอให้รับหลักทรัพย์เป็นหลักทรัพย์จดทะเบียนต่อตลาดหลักทรัพย์ฯ รวมทั้งต้องมีที่ปรึกษาทางการเงินต่อเนื่องเป็นระยะเวลา 1 ปีนับแต่วันที่หลักทรัพย์ของผู้ยื่นคำขอเริ่มซื้อขายในตลาดหลักทรัพย์ฯ

 ข้อ 40 และ 41 ของข้อบังคับตลาดหลักทรัพย์ฯ ดังกล่าวยังได้กำหนดให้ที่ปรึกษาทางการเงินต้องใช้ความรู้ ความสามารถและความระมัดระวังอย่างเพียงพอในการปฏิบัติงานเยี่ยงผู้ประกอบวิชาชีพการปฏิบัติงานเป็น
ที่ปรึกษาทางการเงิน และได้กำหนดหน้าที่ที่สำคัญของที่ปรึกษาทางการเงินที่เกี่ยวข้องกับ Due Diligence ดังนี้

1. ที่ปรึกษาทางการเงินมีหน้าที่ต้องกระทำการใด ๆ เพื่อให้กรรมการและผู้บริหารของผู้ยื่นคำขอได้เข้าใจถึงหน้าที่ความรับผิดชอบตามกฎหมายว่าด้วยหลักทรัพย์และตลาดหลักทรัพย์ ข้อบังคับ ระเบียบ ประกาศ
มติคณะกรรมการ ข้อตกลงการจดทะเบียนหลักทรัพย์กับตลาดหลักทรัพย์ หนังสือเวียนใด ๆ ตลอดจนวิธีการปฏิบัติในการเป็นบริษัทจดทะเบียนในตลาดหลักทรัพย์ฯ
2. ที่ปรึกษาทางการเงินได้ให้คำรับรองต่อตลาดหลักทรัพย์ฯ ว่าผู้ยื่นคำขอได้เปิดเผยสารสนเทศที่สำคัญของ
ผู้ยื่นคำขอโดยถูกต้องและครบถ้วนแล้ว
3. ที่ปรึกษาทางการเงินได้ให้ความเห็นต่อตลาดหลักทรัพย์ฯ ว่าผู้ยื่นคำขอมีคุณสมบัติครบถ้วนเหมาะสมที่จะเข้าเป็นบริษัทจดทะเบียนในตลาดหลักทรัพย์ฯ และ
4. ที่ปรึกษาทางการเงินได้ให้คำแนะนำต่อผู้ยื่นคำขอในการปฏิบัติตามข้อบังคับ ระเบียบประกาศ
มติคณะกรรมการ ข้อตกลงการจดทะเบียนหลักทรัพย์กับตลาดหลักทรัพย์ หนังสือเวียนใด ๆ ตลอดจนวิธีการปฏิบัติในการเป็นบริษัทจดทะเบียนในตลาดหลักทรัพย์ฯ

หากที่ปรึกษาทางการเงินมิได้ดำเนินการตามหน้าที่ดังกล่าวข้างต้น ตลาดหลักทรัพย์ฯ มีอำนาจในการดำเนินการดังต่อไปนี้ เช่น แจ้งตักเตือนและสั่งให้ที่ปรึกษาทางการเงินปรับปรุงการดำเนินงานให้ดีขึ้นจนเป็น
ที่น่าพอใจ และสั่งพักการเป็นที่ปรึกษาทางการเงินของบุคคลดังกล่าวเป็นระยะเวลาตามที่ตลาดหลักทรัพย์กำหนด

**1.**3ความสำคัญของการทำ **Due Diligence** ที่มีประสิทธิภาพ

**การทำ** Due Diligence มีบทบาทสำคัญตั้งแต่เริ่มแรกนับตั้งแต่ที่ปรึกษาทางการเงินเริ่มประเมินคุณสมบัติของบริษัทผู้ออกหุ้นไปจนกระทั่งถึงขณะยื่นคำขออนุญาตเสนอขายหุ้น การยื่นแบบ Filing ต่อสำนักงาน ก.ล.ต. และการยื่นคำขอจดทะเบียนหุ้นที่เสนอขายกับตลาดหลักทรัพย์ฯ

ตามที่ได้กล่าวในข้อ 1.1 ข้างต้น ในการเสนอขายหุ้นต่อประชาชนเป็นครั้งแรก (“Initial Public Offering of Shares” หรือ“IPO”) นั้น แบบ Filing ถือเป็นเอกสารสำคัญ ซึ่งสำนักงาน ก.ล.ต. และตลาดหลักทรัพย์ฯ ใช้สำหรับประเมินคุณสมบัติของบริษัทมหาชนผู้ออกหุ้น หรือผู้ยื่นคำขอ แล้วแต่กรณี เอกสารดังกล่าวยังเป็นเอกสารสำคัญ
ซึ่งผู้ลงทุนใช้ในการพิจารณาเพื่อการตัดสินใจลงทุนในหุ้นดังกล่าว ดังนั้น ที่ปรึกษาทางการเงินจึงจำเป็นต้องตรวจสอบและสอบทานข้อมูลในแบบ Filing โดยละเอียดว่าเนื้อหาในแบบ Filing นั้นไม่ปรากฏข้อความ
อันเป็นเท็จ หรือคลาดเคลื่อนในสาระสำคัญ หรือขาดข้อความที่ควรต้องแจ้งในสาระสำคัญก่อนการยื่นแบบ Filing ดังกล่าวต่อสำนักงาน ก.ล.ต. ทั้งนี้ ในกรณีที่จำเป็น ที่ปรึกษาทางการเงินอาจพิจารณาขอความช่วยเหลือจาก
ที่ปรึกษาและผู้เชี่ยวชาญอื่น ๆ ในการจัดเตรียมแบบ Filing ก็ได้ ดังนั้น การทำ Due Diligence ที่มีประสิทธิภาพ
จึงเป็นสิ่งที่จำเป็นอย่างยิ่ง โดยเฉพาะอย่างยิ่ง หากที่ปรึกษาทางการเงิน หรือบุคคลที่เกี่ยวข้องอื่นใด ประสงค์ที่จะยกข้อต่อสู้ว่าตนมิได้กระทำการโดยประมาทเลินเล่ออย่างร้ายแรง เพื่อไม่ต้องรับผิดตามมาตรา 83 และมาตรา 278 ของพ.ร.บ. หลักทรัพย์ฯ ซึ่งในต่างประเทศที่ปรึกษาทางการเงิน หรือบุคคลที่เกี่ยวข้องอื่นใด สามารถยกข้อต่อสู้เรื่องการทำ Due Diligence ที่มีประสิทธิภาพ เพื่อปฏิเสธความรับผิดได้ (ที่เรียกกันโดยทั่วไปว่า “Due Diligence Defence”) นอกจากนี้ การทำ Due Diligence ที่มีประสิทธิภาพยังทำให้ที่ปรึกษาทางการเงินสามารถระบุประเด็น และข้อกังวลต่าง ๆ และสามารถนำเสนอต่อสำนักงาน ก.ล.ต. และ/หรือ ตลาดหลักทรัพย์ฯ เพื่อทราบ ตามความเหมาะสม

**1.4** ขอบเขตของการทำ **Due Diligence**

ที่ปรึกษาทางการเงินต้องใช้ดุลพินิจในการพิจารณาว่าตนจะต้องตรวจสอบข้อเท็จจริงใด ๆ หรือต้องดำเนินการใด ๆ ซึ่งจำเป็นต้องกระทำเพื่อให้ตนสามารถปฏิบัติตามหน้าที่ตามที่ พ.ร.บ. หลักทรัพย์ฯ ประกาศและกฎหมายที่เกี่ยวข้องที่ใช้บังคับอยู่ในขณะนั้น ๆ กำหนด โดยที่ปรึกษาทางการเงินต้องคำนึงถึงบริบทและสถานการณ์ที่เกี่ยวข้อง และที่ปรึกษาทางการเงินจะต้องดำเนินการให้เจ้าหน้าที่ของตนที่เกี่ยวข้องเข้าใจในบทบาทหน้าที่ และความรับผิดชอบของที่ปรึกษาทางการเงินดังกล่าวเช่นกัน รวมถึงต้องจัดให้มีระบบควบคุมภายใน
ที่เหมาะสมเพื่อให้การ**ทำ** Due Diligence ของเจ้าหน้าที่ระดับปฏิบัติการ (junior officers) อยู่ภายใต้การควบคุมดูแลที่เหมาะสมของเจ้าหน้าที่ระดับอาวุโส (senior officers)

ขอบเขตของการ**ทำ** Due Diligence ที่เหมาะสมของที่ปรึกษาทางการเงินนั้นอาจแตกต่างกันไปในแต่ละธุรกรรม โดยที่ปรึกษาทางการเงินจะต้องพิจารณาโดยเหตุผลอันสมควรดังเช่นผู้ประกอบวิชาชีพว่าตนจะต้องตรวจสอบข้อเท็จจริงใด ๆ หรือต้องดำเนินการใด ๆ ซึ่งจำเป็นต้องกระทำสำหรับบริษัทมหาชนผู้ออกหุ้นรายนั้น ๆ เพิ่มเติมจากหลักการที่ระบุไว้ใน**คู่มือการทำ** Due Diligence ฉบับนี้หรือไม่ ทั้งนี้ ที่ปรึกษาทางการเงินต้องคำนึงถึงบริบทและสถานการณ์ที่เกี่ยวข้องประกอบด้วย

ในการพิจารณาขอบเขตการทำ Due Diligence นั้น ที่ปรึกษาทางการเงินควรคำนึงถึงปัจจัยต่าง ๆ ดังต่อไปนี้ด้วย เช่น บริษัทมหาชนผู้ออกหุ้น และบุคคลซึ่งต้องถูกตรวจสอบในขั้นตอนการทำ Due Diligence ลักษณะของหุ้น ลักษณะของอุตสาหกรรมและธุรกิจ และประเทศซึ่งบริษัทมหาชนผู้ออกหุ้นดังกล่าวประกอบกิจการอยู่

**1.5** แนวทางการทำ **Due Diligence** ที่เหมาะสมตามคู่มือการทำ **Due Diligence** ฉบับนี้

ชมรมวาณิชธนกิจทราบดีว่าเป็นการยากที่จะให้คำจำกัดความที่ครอบคลุมความหมายของคำว่า **“การทำ** Due Diligence **ที่เหมาะสม**” โดยเฉพาะอย่างยิ่งในกรณีที่ไม่มีแนวทางคำพิพากษาของศาล และหลักเกณฑ์ในเรื่องดังกล่าวเป็นการเฉพาะในประเทศไทย **คู่มือการทำ** Due Diligenceฉบับนี้จึงพยายามวางแนวทางปฏิบัติ (guidelines) และหลักการ (principles) อย่างกว้าง ซึ่งที่ปรึกษาทางการเงินควรคำนึงถึงในการทำ Due Diligence และในกรณีที่มีการเสนอขายหุ้นให้แก่ผู้ลงทุนในต่างประเทศควบคู่ไปกับการเสนอขายหุ้นให้แก่ผู้ลงทุน
ในประเทศไทยด้วยนั้น ที่ปรึกษาทางการเงิน (และผู้จัดจำหน่ายหลักทรัพย์) ควรต้องคำนึงถึงแนวทางปฏิบัติและมาตรฐานที่เป็นสากลของต่างประเทศ ตลอดจนกฎหมายว่าด้วยหลักทรัพย์ของต่างประเทศที่เกี่ยวข้องด้วย นอกจากนี้ ที่ปรึกษาทางการเงินควรต้องคำนึงอยู่เสมอว่าการสอบถาม (inquiry) ที่สมเหตุสมผลอาจนำไปสู่การสอบถามในเรื่องอื่น ๆ ตามแต่พฤติการณ์ในแต่ละกรณี (รวมถึงเพื่อประโยชน์ในการแก้ไขประเด็นปัญหา หรือ
ข้อกังวลใด ๆ ที่มีขึ้นหรือที่ตรวจพบในขั้นตอนการทำ Due Diligence) ดังนั้น ที่ปรึกษาทางการเงินจึงไม่ควรใช้**คู่มือการทำ** Due Diligenceฉบับนี้เป็นมาตรฐานการทำ Due Diligence โดยทั่ว ๆ ไปโดยไม่คำนึงถึงบริบทและพฤติการณ์ในแต่ละกรณี

**คู่มือการทำ** Due Diligenceฉบับนี้แบ่งออกเป็นสองส่วนซึ่งมีความเกี่ยวข้องกันดังต่อไปนี้

* **หลักการทั่วไป** – ในส่วนนี้ได้กำหนดหลักการอย่างกว้างสำหรับขั้นตอนการทำ Due Diligence โดยครอบคลุมแนวทางการทำ Due Diligence **โดยทั่ว ๆ ไปใน** 4 เรื่องดังต่อไปนี้

(1) ขั้นตอนและการจัดทำกระดาษทำการ (working paper)

(2) การตรวจสอบและการสอบยัน (checks and verifications)

(3) การควบคุมกระบวนการทำ Due Diligence ทั้งหมด และ

(4) การแต่งตั้งและการใช้ความเห็นของที่ปรึกษาและผู้เชี่ยวชาญต่าง ๆ

* **ขั้นตอนการทำ Due Diligence อันพึงปฏิบัติ** – ในส่วนนี้ได้กำหนดข้อสอบถามซึ่งโดยปกติแล้ว
ที่ปรึกษาทางการเงินได้ดำเนินการอยู่แล้วในการทำหน้าที่เป็นที่ปรึกษาทางการเงินสำหรับการเสนอขายหุ้นต่อประชาชนเป็นครั้งแรก (ซึ่งข้อสอบถามนั้นครอบคลุม 3 ด้านหลัก ๆ ได้แก่ (1) ฝ่ายบริหาร กรรมการและผู้ถือหุ้น
ซึ่งมีอำนาจควบคุมของบริษัทมหาชนผู้ออกหุ้น (2) ลักษณะและประเภทของกิจการของบริษัทมหาชนผู้ออกหุ้น และ (3) ส่วนความเห็นของผู้เชี่ยวชาญตามที่ระบุในแบบ Filing)

ที่ปรึกษาทางการเงินควรต้องทราบว่าการปฏิบัติตามขั้นตอนการทำ Due Diligence อันพึง
ปฏิบัตินี้แต่เพียงอย่าง**เดียว**อาจไม่เพียงพอ และในระหว่างการตั้งข้อสอบถาม (inquiries) ต่าง ๆ ดังกล่าว ที่ปรึกษาทางการเงินมีหน้าที่พิจารณาอย่างรอบคอบว่าควรตั้งข้อสอบถาม (inquiries) อื่นใดอีกหรือไม่ เพื่อให้การเปิดเผยข้อมูลในแบบ Filing นั้นถูกต้องและครบถ้วน ไม่เป็นเท็จ ไม่ทำให้ผู้อื่นสำคัญผิด หรือไม่ขาดข้อมูลที่ควรต้องแจ้งในสาระสำคัญ

**2.** ส่วนที่ 1: หลักการทั่วไป - การทำ **Due Diligence** ที่เหมาะสม

ในกรณีที่มีการเสนอขายหุ้นต่อประชาชนเป็นครั้งแรก (IPO) ที่ปรึกษาทางการเงินทุกรายมีหน้าที่ต้อง
**“ทำ** Due Diligence **ที่เหมาะสม**” ในการจัดเตรียมแบบ Filing เพื่อยื่นต่อสำนักงาน ก.ล.ต. และตลาดหลักทรัพย์ฯ สำหรับการเสนอขายหุ้นที่ออกใหม่แก่ประชาชน และการนำหุ้นดังกล่าวเข้าจดทะเบียนในตลาดหลักทรัพย์ฯ

สำนักงาน ก.ล.ต. และชมรมวาณิชธนกิจได้จัดทำ**คู่มือการทำ** Due Diligenceโดยได้คำนึงถึงมาตรฐานของทักษะ (skills) และประสบการณ์ซึ่งควรคาดหมายได้จากที่ปรึกษาทางการเงินที่มีความสามารถ (competent financial advisor) โดยทั่วไป ทั้งนี้ ที่ปรึกษาทางการเงินไม่ควรพิจารณาขอบเขตของการทำDue Diligence (รวมถึงความจำเป็นของการแต่งตั้งผู้เชี่ยวชาญต่าง ๆ) โดยอาศัยเพียงการวิเคราะห์ต้นทุนและประโยชน์ที่จะได้รับ (cost-benefit analysis) แต่เพียงอย่างเดียว โดยขอบเขตของการทำDue Diligence **ซึ่งที่**ปรึกษาทางการเงินควรคำนึงถึงโดยทั่วไปในทางปฏิบัตินั้น คือการได้รับข้อมูลที่เพียงพอเพื่อให้ที่ปรึกษาทางการเงินสามารถหาข้อสรุปที่มีเหตุ
มีผลสำหรับประเด็นต่าง ๆ ทั้งหมดซึ่งระบุอยู่ในแบบ Filing ได้ และในกรณีที่ที่ปรึกษาทางการเงินได้ทราบถึงข้อมูลซึ่งอาจบ่งชี้ถึงประเด็นและข้อกังวลสำหรับการเสนอขายหุ้นต่อประชาชนเป็นครั้งแรก (IPO) ที่ปรึกษาทางการเงินควรพิจารณาปรับปรุงขอบเขตของการทำDue Diligence เพื่อให้มั่นใจว่าประเด็นและข้อกังวลต่าง ๆ ดังกล่าวได้มีการดำเนินการแล้วอย่างเหมาะสม ทั้งนี้ ในกรณีที่มีความจำเป็นในการหาข้อสรุปของประเด็นต่าง ๆ และเพื่อให้มีการเปิดเผยข้อมูลในแบบ Filing อย่างครบถ้วน ที่ปรึกษาทางการเงินอาจขอความเห็นจากที่ปรึกษากฎหมายหากที่ปรึกษาทางการเงินเห็นว่ามีความจำเป็นก็ได้

นอกจากนี้ ที่ปรึกษาทางการเงินควรต้องทำDue Diligence **ที่เหมาะสมให้**เสร็จเรียบร้อยก่อนการยื่นแบบ Filing ต่อสำนักงาน ก.ล.ต. เว้นแต่เรื่องที่โดยสภาพไม่ใช่สาระสำคัญและสามารถดำเนินการได้ในภายหลัง และ
ไม่กระทบต่อเกณฑ์การอนุญาตการออกและเสนอขายหุ้น และการเปิดเผยข้อมูล

**2.1** หลักการ

**2.1.1 ขั้นตอนและการจัดทำกระดาษทำการ (working paper):** กระบวนการทำDue Diligence
ควรจัดทำเป็นขั้นตอนและมีการจัดทำเอกสารประกอบอย่างเหมาะสม

**หมายเหตุ:**

1. ในขั้นต้น ที่ปรึกษาทางการเงิน (และในกรณีที่ที่ปรึกษาทางการเงินเห็นสมควร ด้วยความช่วยเหลือของที่ปรึกษากฎหมายต่าง ๆ) ควรต้องให้ข้อมูลโดยสรุป หรืออาจจัดให้ที่ปรึกษากฎหมายของบริษัทมหาชนผู้ออกหุ้นให้ข้อมูลโดยสรุปแก่บริษัทมหาชนผู้ออกหุ้น กรรมการและฝ่ายบริหาร ตลอดจนผู้ขายหุ้น (Selling Shareholder) (ถ้ามี) เกี่ยวกับหน้าที่ ความรับผิดชอบ และความรับผิดที่เกี่ยวข้องกับการเสนอขายหุ้นต่อประชาชนเป็นครั้งแรก (IPO) อาทิ หน้าที่ของบริษัทจดทะเบียน คณะกรรมการและผู้บริหารตาม พ.ร.บ. หลักทรัพย์ฯ ความรับผิดที่อาจเกิดขึ้นจากการเปิดเผยข้อมูลที่ไม่ถูกต้องครบถ้วน เป็นเท็จ ทำให้ผู้อื่นสำคัญผิด หรือขาดข้อมูลที่ควรต้องแจ้งในสาระสำคัญ การรายงานการถือครองหลักทรัพย์ และเรื่องอื่น ๆ ตามที่ที่ปรึกษาทางการเงินเห็นสมควร นอกจากนี้ ที่ปรึกษาทางการเงินควรชี้แจง หรืออาจจัดให้ที่ปรึกษากฎหมายของบริษัทมหาชนผู้ออกหุ้นเป็นผู้ชี้แจงถึงกระบวนการทำ Due Diligence ซึ่งต้องมี
การดำเนินการ โดยต้องเน้นย้ำถึงความจำเป็นที่บริษัทมหาชนผู้ออกหุ้นจะต้องให้ความร่วมมืออย่างเต็มที่ และต้องให้อิสระแก่ที่ปรึกษาทางการเงินในการตรวจสอบและสอบทานข้อมูลต่าง ๆ
เป็นต้น
2. ที่ปรึกษาทางการเงินควรใช้ดุลพินิจที่เหมาะสมในการกำหนดขอบเขตของการทำ Due Diligence หรือขั้นตอนต่าง ๆ สำหรับบริษัทมหาชนผู้ออกหุ้นแต่ละราย โดยคำนึงถึงความเหมาะสมตามบริบทและสถานการณ์แวดล้อม และควรพิจารณาถึงวิธีการที่เหมาะสมสำหรับกระบวนการทำ Due Diligence ตลอดจนตกลงกันกับที่ปรึกษารายอื่น ๆ ที่ร่วมกันจัดทำแบบ Filing เกี่ยวกับขอบเขตของการทำ Due Diligence สำหรับบริษัทมหาชนผู้ออกหุ้นดังกล่าว

ทั้งนี้ ที่ปรึกษาทางการเงินควรต้องพิจารณาถึงระยะเวลาที่เหมาะสมซึ่งที่ปรึกษาทางการเงินต้องใช้สำหรับการทำ Due Diligence ที่เหมาะสม โดยคำนึงถึงปัจจัยต่าง ๆ ดังต่อไปนี้ (แต่ไม่จำกัดเพียง) เช่น ขนาดกิจการของบริษัทมหาชนผู้ออกหุ้นและกลุ่มบริษัทของบริษัทมหาชนผู้ออกหุ้น ขอบเขตการประกอบธุรกิจ (ประเทศต่าง ๆ ที่บริษัทมหาชนผู้ออกหุ้นและกลุ่มบริษัทของบริษัทมหาชนผู้ออกหุ้นประกอบกิจการอยู่ และพิจารณาว่าประเทศต่าง ๆ ดังกล่าวเป็นกลุ่มประเทศในตลาดเกิดใหม่ (emerging markets) หรือกลุ่มประเทศที่กำลังพัฒนา (developing market))
ความซับซ้อนของกลุ่มบริษัทของบริษัทมหาชนผู้ออกหุ้น (ไม่ว่าจะเป็นโครงสร้างของกลุ่มบริษัทลักษณะของธุรกิจ หรือธุรกิจของบริษัทมหาชนผู้ออกหุ้นเป็นธุรกิจที่ต้องใช้ความเชี่ยวชาญเป็นพิเศษ หรือเป็นธุรกิจควบคุมหรือไม่) ความจำเป็นในการปรับโครงสร้างกิจการก่อนการเสนอขายหุ้นต่อประชาชนเป็นครั้งแรก (IPO) และการตรวจสอบธุรกรรมของผู้มีส่วนได้เสียและผลประโยชน์ทับซ้อนที่อาจเกิดขึ้น

นอกจากนี้ ที่ปรึกษาทางการเงินและบริษัทมหาชนผู้ออกหุ้นควรต้องทำงานร่วมกันอย่างใกล้ชิดและหารือกับที่ปรึกษาอื่น ๆ ที่เกี่ยวข้อง (ในกรณีที่จำเป็น) เกี่ยวกับขอบเขตของการทำ Due Diligence ที่เหมาะสม (ซึ่งรวมถึงกรณีที่มีการเปลี่ยนแปลงอย่างมีนัยสำคัญไปจากขอบเขตของการทำ Due Diligence ที่ได้ตกลงกันไว้แต่เดิม)

1. ที่ปรึกษาทางการเงินควรจัดให้มีนโยบายการจัดเก็บเอกสารที่เหมาะสม (document retention policy) ซึ่งต้องครอบคลุมถึงการตรวจสอบและการสอบทานข้อมูล (checks and verifications) จากการทำ Due Diligence ซึ่งต้องจัดทำเป็นรูปแบบเอกสาร และติดตามให้มีการปฏิบัติตามนโยบายดังกล่าว ทั้งนี้ ในการกำหนดนโยบายดังกล่าว ที่ปรึกษาทางการเงินควรคำนึงถึงวัตถุประสงค์ในการยกประเด็นข้อต่อสู้เรื่องการทำ Due Diligence ที่เหมาะสม (due diligence defence) เพื่อป้องกันความรับผิดของที่ปรึกษาทางการเงิน และวัตถุประสงค์เพื่อการปฏิบัติหน้าที่อย่างถูกต้องครบถ้วนในฐานะที่เป็นผู้ได้รับอนุญาตจากสำนักงาน ก.ล.ต. โดยข้อมูลที่ระบุในแบบ Filing จะต้องได้รับการตรวจสอบและได้รับการรับรองตามสมควรจากบุคคลซึ่งรับผิดชอบในการเปิดเผยข้อมูล นอกจากนี้ กระดาษทำการและเอกสารติดต่อที่มีความสำคัญ เช่น เอกสารที่ต้องส่งให้แก่สำนักงาน ก.ล.ต. และตลาดหลักทรัพย์ฯ รวมถึงเอกสารการติดต่อสื่อสารระหว่าง
ที่ปรึกษาทางการเงิน และหน่วยงานต่าง ๆ ดังกล่าวควรต้องเก็บรักษาไว้ด้วยเพื่อเป็นหลักฐาน
2. ที่ปรึกษาทางการเงินควรแจ้งให้บริษัทมหาชนผู้ออกหุ้น กรรมการ ฝ่ายบริหาร ตลอดจนผู้ขายหุ้น(ถ้ามี) ต้องมีส่วนร่วม และให้ความร่วมมือในกระบวนการทำ Due Diligence และต้องตอบข้อสอบถามต่าง ๆ ของบุคคลต่าง ๆ ที่เกี่ยวข้องในการจัดทำแบบ Filing ให้ครบถ้วน ถูกต้องและเหมาะสม

**2.1.2 การตรวจสอบและการสอบยัน (checks and verifications):** ในกรณีที่มีเหตุอันควรสงสัย
ที่ปรึกษาทางการเงิน (ด้วยความช่วยเหลือจากที่ปรึกษาทางวิชาชีพอื่น ๆ ในบางกรณี) ควรต้องตรวจสอบ และ
สอบยันข้อมูลหรือคำรับรองต่าง ๆ ที่สำคัญที่จัดทำโดยบริษัทมหาชนผู้ออกหุ้น กรรมการ ฝ่ายบริหาร และ/หรือผู้ขายหุ้น (ถ้ามี) ในกรณีที่เป็นข้อมูลหรือคำรับรองต่าง ๆ ที่สำคัญของกรรมการ ผู้บริหาร และ/หรือผู้ขายหุ้น (ถ้ามี) นั้น ที่ปรึกษาทางการเงินควรดำเนินการให้บุคคลดังกล่าวจัดทำแบบแจ้งข้อมูล (declaration forms) และประวัติการทำงานของตนตามที่ได้อธิบายไว้ในหัวข้อ 3.1 ฝ่ายบริหาร กรรมการและผู้ถือหุ้นที่มีอำนาจควบคุมของคู่มือฉบับนี้เพื่อทำการตรวจสอบและสอบยัน

 นอกจากนี้ ในบางธุรกิจที่จำเป็นต้องอาศัยคุณสมบัติเฉพาะของกรรมการ และ/หรือ ผู้บริหาร ที่ปรึกษาทางการเงินควรดำเนินการตรวจสอบว่ากรรมการและผู้บริหารมีคุณสมบัติครบถ้วนตามคุณสมบัติที่กำหนด อาทิ ธุรกิจสถานพยาบาล ซึ่งมีพระราชบัญญัติสถานพยาบาล พ.ศ. 2541 กำหนดให้ผู้ขอรับใบอนุญาตให้ดําเนินการสถานพยาบาลจะต้องไม่เป็นผู้ดําเนินการสถานพยาบาลอยู่ก่อนแล้ว หรือธุรกิจสถาบันการเงิน ซึ่งมีพระราชบัญญัติธุรกิจสถาบันการเงิน พ.ศ. 2551 กำหนดให้กรรมการ ผู้จัดการ ผู้มีอำนาจในการจัดการ หรือที่ปรึกษาของสถาบันการเงินต้องได้รับอนุญาตจากธนาคารแห่งประเทศไทยก่อน เป็นต้น

 **หมายเหตุ:**

1. ในกรณีที่มีเหตุอันควรสงสัยในการทำ Due Diligence ที่ปรึกษาทางการเงินไม่ควรยอมรับคำยืนยัน คำรับรอง หรือข้อมูลของบริษัทมหาชนผู้ออกหุ้น กรรมการ ฝ่ายบริหาร และ/หรือผู้ขายหุ้น (ถ้ามี) (รวมถึงที่ปรึกษาต่าง ๆ ของบุคคลดังกล่าว) ว่าถูกต้องและสมบูรณ์โดยไม่มีการตรวจสอบใด ๆ ที่ปรึกษาทางการเงินควรตรวจสอบและสอบยัน คำยืนยัน คำรับรอง หรือข้อมูลดังกล่าว หรือขอให้ที่ปรึกษาอื่น ๆ ดำเนินการตรวจสอบและสอบยัน คำยืนยัน คำรับรอง หรือข้อมูลดังกล่าว เท่าที่สามารถทำได้ และหากเห็นสมควร อาจขอให้มีการตรวจสอบและสอบยัน คำยืนยัน คำรับรอง หรือข้อมูลดังกล่าวโดยที่ปรึกษาอิสระ ผู้สอบบัญชี (auditor) หรือผู้เชี่ยวชาญอื่น ๆ
2. ในกรณีที่มีเหตุอันควรสงสัย ที่ปรึกษาทางการเงินอาจพิจารณาตรวจสอบและสอบยันข้อมูล
ต่าง ๆ โดยการสัมภาษณ์ (เช่น การสัมภาษณ์กรรมการและฝ่ายบริหารของบริษัทมหาชนผู้ออกหุ้น เจ้าหน้าที่ในตำแหน่งสำคัญ ๆ ของบริษัทมหาชนผู้ออกหุ้นและบริษัทย่อยที่มีความสำคัญ ผู้สอบบัญชีภายนอก และผู้จัดทำบัญชีภายในของบริษัทมหาชนผู้ออกหุ้นและบริษัทย่อยที่มีความสำคัญ ลูกค้า ซัพพลายเออร์ (Supplier) ผู้จัดจำหน่าย
รายใหญ่ของบริษัทมหาชนผู้ออกหุ้นและบริษัทย่อยที่มีความสำคัญ) เพื่อให้ที่ปรึกษาทางการเงินได้มีโอกาสพิจารณาประเด็นที่ได้ทำการสัมภาษณ์ได้โดยอิสระ
3. การตรวจสอบและสอบยันข้อมูลต่าง ๆ โดยอิสระนั้นรวมไปถึงการเยี่ยมชมกิจการ และการตรวจสอบความเป็นมาของบริษัทมหาชนผู้ออกหุ้น กลุ่มบริษัทของบริษัทมหาชนผู้ออกหุ้น (ตามข้อมูลที่ปรากฏในแบบ Filing) กรรมการ ฝ่ายบริหารและผู้ถือหุ้นที่มีอำนาจควบคุม ตามความเหมาะสม เพื่อการตรวจสอบคุณสมบัติของบริษัทมหาชนผู้ออกหุ้นว่ามีคุณสมบัติเหมาะสมตามหลักเกณฑ์ที่เกี่ยวข้องของสำนักงาน ก.ล.ต. และ
ตลาดหลักทรัพย์ฯ หรือไม่

**2.1.3 การควบคุมกระบวนการทำ Due Diligence ทั้งหมด:** แม้ว่าโดยหลักแล้วบริษัทมหาชนผู้ออกหุ้น กรรมการและฝ่ายบริหารของบริษัทมหาชนผู้ออกหุ้น ผู้ขายหุ้น (ถ้ามี) และบุคคลอื่นใดที่เกี่ยวข้องจะมีหน้าที่และความรับผิดชอบต่อความถูกต้องครบถ้วนของข้อมูลที่ระบุในแบบ Filing ก็ตาม ที่ปรึกษาทางการเงินก็ควรมี
ส่วนร่วมอย่างใกล้ชิด และรับผิดชอบในกระบวนการทำ Due Diligence ที่เหมาะสมในกรณีที่มีการเสนอขายหุ้นต่อประชาชนเป็นครั้งแรก (IPO) โดยที่ปรึกษาทางการเงินอาจหารือกับที่ปรึกษาทางวิชาชีพรายอื่นเกี่ยวกับขอบเขตของการทำ Due Diligence ที่เหมาะสมสำหรับบริษัทมหาชนผู้ออกหุ้นดังกล่าว

นอกจากนี้ อีกหน้าที่หนึ่งของที่ปรึกษาทางการเงิน คือการดำเนินการให้มีการเปิดเผยข้อมูลที่เกี่ยวข้องกับการทำ Due Diligence ระหว่างบุคคลต่าง ๆ ที่เกี่ยวข้องกับการทำ Due Diligence อย่างเหมาะสม ประสานงาน และดำเนินการเพื่อให้บุคคลที่เกี่ยวข้องมีโอกาสตั้งข้อสอบถามอย่างเหมาะสม และประเมินว่าการตั้งข้อสอบถามดังกล่าวมีความเหมาะสมกับสถานการณ์ที่เกิดขึ้นหรือไม่ และดำเนินการต่าง ๆ เพื่อให้มีการตั้งข้อสอบถามอื่น ๆ เพิ่มเติมเท่าที่จำเป็น อนึ่ง แม้จะเป็นที่ยอมรับว่าการทำหน้าที่ของที่ปรึกษาทางการเงินข้างต้น ไม่อาจอยู่ในระดับเทียบเท่ากับที่ปรึกษาทางวิชาชีพโดยเฉพาะสำหรับกรณีนั้น ๆ แต่ที่ปรึกษาทางการเงินก็มีหน้าที่ต้องใช้ดุลยพินิจตามสมควรในการดำเนินการดังกล่าว

**หมายเหตุ:**

(ก) แม้ว่าที่ปรึกษาทางการเงินมีสิทธิมอบหมายให้ที่ปรึกษาและผู้เชี่ยวชาญอื่นที่มีส่วนร่วมในการจัดทำแบบ Filing เป็นผู้ดำเนินการทำDue Diligence **ในบางประเด็น**ได้ก็ตาม ที่ปรึกษาทางการเงินยังคงต้องมี
ส่วนร่วมอย่างใกล้ชิด และดูแลกระบวนการทำDue Diligence **ในภาพรวม**

(ข) ที่ปรึกษาทางการเงินต้องดำเนินการให้มีการเปิดเผยข้อมูลสำคัญและประเด็นที่ตรวจพบจากการทำDue Diligence ให้แก่บุคคลที่เกี่ยวข้องในการทำ Due Diligence เพื่อให้ที่ปรึกษาต่าง ๆ ที่เกี่ยวข้องสามารถจัดทำข้อสรุปของตนจากความเป็นมาและข้อมูลต่าง ๆ ที่ได้รับที่ถูกต้องตรงกัน

**2.1.4**  **การแต่งตั้งและการใช้ความเห็นของที่ปรึกษาและผู้เชี่ยวชาญต่าง ๆ:** ที่ปรึกษาทางการเงินควรแนะนำบริษัทมหาชนผู้ออกหุ้นเกี่ยวกับการคัดเลือกที่ปรึกษา (รวมถึงแต่ไม่จำกัดเพียงการคัดเลือกที่ปรึกษากฎหมาย) และผู้เชี่ยวชาญต่าง ๆ (รวมถึงแต่ไม่จำกัดเพียงการคัดเลือกผู้ประเมินราคา (valuers) และผู้เชี่ยวชาญในอุตสาหกรรมนั้น ๆ (industry experts) ที่มีคุณสมบัติและประสบการณ์ที่เหมาะสมสำหรับการทำ Due Diligence
ในส่วนที่ได้รับมอบหมายที่มิได้อยู่ในความเชี่ยวชาญของที่ปรึกษาทางการเงิน

**หมายเหตุ:**

1. ที่ปรึกษาทางการเงินควรมีส่วนร่วมในการช่วยบริษัทมหาชนผู้ออกหุ้นคัดเลือก และแต่งตั้ง
ที่ปรึกษาและผู้เชี่ยวชาญต่าง ๆ ในกรณีที่ที่ปรึกษาหรือผู้เชี่ยวชาญต่าง ๆ ได้รับการแต่งตั้งก่อนที่จะมีการแต่งตั้ง
ที่ปรึกษาทางการเงิน ที่ปรึกษาทางการเงินก็ควรที่จะพิจารณาความเหมาะสมของที่ปรึกษาและผู้เชี่ยวชาญต่าง ๆ ดังกล่าว และให้คำแนะนำแก่บริษัทมหาชนผู้ออกหุ้นตามที่เห็นว่าจำเป็นและสมควร
2. ในกรณีที่ที่ปรึกษาทางการเงินมีส่วนร่วมในการช่วยบริษัทมหาชนผู้ออกหุ้นคัดเลือก และแต่งตั้งที่ปรึกษาและผู้เชี่ยวชาญต่าง ๆ ที่ปรึกษาทางการเงินควรตรวจสอบว่าที่ปรึกษาหรือผู้เชี่ยวชาญต่าง ๆ มีคุณสมบัติและประสบการณ์ที่เหมาะสม และมีศักยภาพในการดำเนินงานตามขอบเขตงานที่จ้าง

 ในการพิจารณาความเหมาะสมของที่ปรึกษาหรือผู้เชี่ยวชาญต่าง ๆ นั้น ที่ปรึกษาทางการเงินควรพิจารณาผลงานในอดีต และประสบการณ์เฉพาะทาง (รวมถึงประสบการณ์ที่เกี่ยวข้องกับการจดทะเบียนหลักทรัพย์ในตลาดหลักทรัพย์ฯ) ของที่ปรึกษาหรือผู้เชี่ยวชาญรายดังกล่าว

 สำหรับกรณีของผู้ประเมินราคาทรัพย์สิน ที่ปรึกษาทางการเงินควรพิจารณาว่าผู้ประเมินราคาทรัพย์สินดังกล่าวเป็นบริษัทประเมินมูลค่าทรัพย์สินซึ่งอยู่ในรายชื่อซึ่งได้รับความเห็นชอบให้เป็นบริษัทประเมินมูลค่าทรัพย์สินและผู้ประเมินหลักสำหรับธุรกรรมในตลาดทุน หรือเป็นผู้ได้รับการยอมรับในอุตสาหกรรมนั้น ๆ หรือไม่ และมีประสบการณ์และผลงานในอดีตที่เพียงพอต่อการประเมินราคาโดยเป็นธรรมและตรงไปตรงมาหรือไม่

 สำหรับกรณีของที่ปรึกษากฎหมายต่างประเทศ ที่ปรึกษาทางการเงินควรพิจารณาว่าที่ปรึกษากฎหมายต่างประเทศดังกล่าวได้รับการจัดอันดับโดยองค์กรที่จัดอันดับความเชี่ยวชาญของสำนักงานกฎหมาย เช่น Chambers & Partners หรือ IFLR หรือ Legal 500 เป็นต้น หรือไม่ หรือมีประสบการณ์ในประเทศไทยหรือไม่ และให้คำแนะนำแก่บริษัทมหาชนผู้ออกหุ้นตามความเหมาะสม

 สำหรับกรณีของที่ปรึกษาด้านอื่น ๆ ที่ปรึกษาทางการเงินควรพิจารณาผลงานในอดีต และประสบการณ์เฉพาะทางของที่ปรึกษาหรือผู้เชี่ยวชาญรายดังกล่าวว่าเหมาะสมเพียงพอต่อการทำหน้าที่ที่ปรึกษาเพียงใด นอกจากนี้ ที่ปรึกษาทางการเงินอาจสัมภาษณ์ที่ปรึกษาดังกล่าวเกี่ยวกับขอบเขตงานที่จะมอบหมายเพื่อพิจารณาประกอบการตัดสินใจ[[2]](#footnote-3)

1. ที่ปรึกษาทางการเงินต้องพิจารณาความเป็นอิสระของที่ปรึกษาหรือผู้เชี่ยวชาญต่าง ๆ โดยหากกรณีเป็นที่สงสัย ต้องตรวจสอบว่าที่ปรึกษาหรือผู้เชี่ยวชาญต่าง ๆ นั้นไม่มีส่วนได้เสีย (ไม่ว่าโดยตรงหรือโดยอ้อม) และหากที่ปรึกษาทางการเงินเห็นว่าจำเป็นและสมควร ก็ควรให้ที่ปรึกษาหรือผู้เชี่ยวชาญต่าง ๆ ให้คำรับรองว่าตนไม่มีส่วนได้เสีย (ไม่ว่าโดยตรงหรือโดยอ้อม) หากผู้เชี่ยวชาญรายใดมีส่วนได้เสียอันมีนัยสำคัญ (ไม่ว่าโดยตรงหรือโดยอ้อม) อันเกี่ยวกับธุรกรรมระหว่างบริษัทมหาชนผู้ออกหุ้น ซึ่งไม่เกี่ยวข้องกับการแต่งตั้งผู้เชี่ยวชาญเพื่อการเตรียมการเสนอขายหุ้นต่อประชาชนเป็นครั้งแรก (IPO) ของบริษัทมหาชนผู้ออกหุ้น และการเข้าจดทะเบียนในตลาดหลักทรัพย์ฯ ในครั้งนี้ ที่ปรึกษาทางการเงินควรหารือกับผู้เชี่ยวชาญดังกล่าวตามความเหมาะสมเพื่อประเมิน ว่าส่วนได้เสียดังกล่าวจะส่งผลกระทบต่อความเป็นอิสระและความเป็นกลางของผู้เชี่ยวชาญรายนั้นหรือไม่
2. ในกรณีที่ที่ปรึกษาทางการเงินมีส่วนร่วมในการช่วยบริษัทมหาชนผู้ออกหุ้นคัดเลือก และแต่งตั้งที่ปรึกษาและผู้เชี่ยวชาญต่าง ๆ ที่ปรึกษาทางการเงินควรตรวจสอบและหารือเกี่ยวกับขอบเขตของงาน (terms of reference) ของผู้เชี่ยวชาญกับผู้เชี่ยวชาญที่เกี่ยวข้องตั้งแต่เริ่มแรก โดยขอบเขตของงาน (terms of reference) นั้นต้องมีความเหมาะสม และที่ปรึกษาทางการเงินจะต้องใช้ due care ในการพิจารณาว่าขอบเขตของงาน (terms of reference) ที่ผู้เชี่ยวชาญต้องดำเนินการ และข้อมูลเอกสารและอื่น ๆ ที่ผู้เชี่ยวชาญจะต้องใช้ในการดำเนินการ หรือกระบวนการ มีความเหมาะสม เพื่อให้สามารถบรรลุวัตถุประสงค์ของการแต่งตั้งผู้เชี่ยวชาญดังกล่าว

**3. ส่วนที่ 2:** **ขั้นตอนการทำ Due Diligence อันพึงปฏิบัติ**

ขั้นตอนการทำ Due Diligence อันพึงปฏิบัติที่จะกล่าวถึงต่อไปนี้ครอบคลุมเนื้อหากว้าง ๆ 3 เรื่อง สำหรับการดำเนินการเพื่อการเสนอขายหุ้นต่อประชาชนเป็นครั้งแรก (IPO) กล่าวคือ

1. ฝ่ายบริหาร กรรมการ และผู้ถือหุ้นที่มีอำนาจควบคุมของบริษัทมหาชนผู้ออกหุ้น

2. ธุรกิจของบริษัทมหาชนผู้ออกหุ้น[[3]](#footnote-4) และ

3. ส่วนความเห็นของผู้เชี่ยวชาญ[[4]](#footnote-5)ในแบบ Filing

**3.1** ฝ่ายบริหาร กรรมการและผู้ถือหุ้นที่มีอำนาจควบคุม

ที่ปรึกษาทางการเงินควรให้คำปรึกษาแก่บริษัทมหาชนผู้ออกหุ้นเกี่ยวกับคุณสมบัติของกรรมการและผู้บริหารสำหรับการบริหารธุรกิจของบริษัทมหาชนผู้ออกหุ้น ตามความเหมาะสม เพื่อให้บริษัทมหาชนผู้ออกหุ้นพิจารณาถึงความเหมาะสมของบุคคลดังกล่าว

สำหรับประธานเจ้าหน้าที่บริหารฝ่ายการเงิน (chief financial officer) ที่ปรึกษาทางการเงินควรพิจารณาว่าบุคคลดังกล่าวมีคุณสมบัติตามที่กฎหมายกำหนดหรือไม่

ในกรณีมีเหตุอันควรสงสัย ที่ปรึกษาทางการเงินควรประเมินว่ากรรมการ ผู้บริหาร และผู้ถือหุ้น
ที่มีอำนาจควบคุม (ในกรณีที่ผู้ถือหุ้นที่มีอำนาจควบคุมเป็นบุคคลธรรมดา ในกรณีที่ผู้ถือหุ้นที่มีอำนาจควบคุมเป็นบริษัท ให้ประเมินคุณลักษณะ และการมีสำนึกเกี่ยวกับความถูกต้อง (Integrity) ของฝ่ายบริหารของบริษัทดังกล่าวแทน) นั้นขาดคุณลักษณะ หรือการมีสำนึกเกี่ยวกับความถูกต้อง (Integrity) หรือไม่ และในการพิจารณาคุณสมบัติของกรรมการ ผู้บริหาร และผู้ถือหุ้นที่มีอำนาจควบคุม ต้องไม่พบว่ามีเหตุการณ์ใดที่จะทำให้เชื่อได้ว่ากรรมการ ผู้บริหาร หรือผู้ถือหุ้นที่มีอำนาจควบคุมดังกล่าวขาดคุณลักษณะ หรือการมีสำนึกเกี่ยวกับความถูกต้อง (Integrity)

สำหรับกรรมการอิสระแต่ละราย ที่ปรึกษาทางการเงินควรพิจารณาคุณสมบัติ โดยพิจารณาจากประสบการณ์ และปัจจัยอื่น ๆ ที่เกี่ยวข้องและเหมาะสม

ในการตรวจสอบนั้น ที่ปรึกษาทางการเงินควรมีข้อมูลต่อไปนี้

* *ข้อมูลกรรมการและผู้บริหารต่าง ๆ* ที่ปรึกษาทางการเงินควรดำเนินการให้กรรมการ ผู้บริหาร และผู้ถือหุ้นที่มีอำนาจควบคุม จัดทำแบบแจ้งข้อมูล (declaration forms) และประวัติการทำงานของตน โดยแบบแจ้งข้อมูล (declaration forms) และประวัติการทำงานดังกล่าวควรระบุรายละเอียดที่สำคัญที่ต้องการทราบ (รวมถึง สัญชาติ นามเดิม และนามแฝง) และประสบการณ์การดำรงตำแหน่งกรรมการในปัจจุบันและในรอบระยะเวลา 5 ปีที่ผ่านมาก่อนการยื่นแบบ Filing รวมถึงประสบการณ์ การทำงานและอาชีพในอดีต ตลอดจนคุณสมบัติและลักษณะต้องห้ามของกรรมการและผู้บริหารตามที่กฎหมายกำหนด โดยในกรณีของผู้ถือหุ้นที่มีอำนาจควบคุมนั้น แบบแจ้งข้อมูล (declaration forms) อาจจะกำหนดเฉพาะเรื่องความขัดแย้งทางผลประโยชน์ (conflict of interest) ก็ได้

เอกสารหลักฐานเกี่ยวกับคุณวุฒิการศึกษาและคุณวุฒิทางวิชาชีพ (professional qualifications)
ที่มีความสำคัญต่อธุรกิจของบริษัทมหาชนผู้ออกหุ้น หรือหน้าที่ตามตำแหน่งงานของกรรมการ และ/หรือผู้บริหารของบริษัทมหาชนผู้ออกหุ้น เฉพาะกรณีที่มีเหตุควรสงสัย ควรมีการตรวจสอบว่าเป็นเอกสารที่แท้จริง ถูกต้อง และเชื่อถือได้

 นอกจากนี้ ที่ปรึกษาทางการเงินควรแจ้งให้กรรมการและผู้บริหารทราบถึงวัตถุประสงค์ของการแจ้งข้อมูลกรรมการและผู้บริหารในแบบแจ้งข้อมูล (declaration forms) และการให้ความร่วมมือในกรอกแบบแจ้งข้อมูล (declaration forms) ดังกล่าวด้วย

* *ประสบการณ์ คุณลักษณะ และการมีสำนึกเกี่ยวกับความถูกต้อง (Integrity) ของกรรมการและผู้บริหาร* ในกรณีที่เห็นสมควร ที่ปรึกษาทางการเงินอาจสัมภาษณ์กรรมการและผู้บริหารต่าง ๆ เพื่อให้มั่นใจว่ากรรมการและผู้บริหารต่าง ๆ มีประสบการณ์การทำงานที่เกี่ยวข้อง ภายหลังการสัมภาษณ์ หากที่ปรึกษาทางการเงินเห็นว่ากรรมการและผู้บริหารขาดความพร้อมในด้านใด ๆ ที่จำเป็น ที่ปรึกษาทางการเงินอาจให้คำแนะนำตามที่เห็นสมควรได้ อาทิ แนะนำให้ว่าจ้างที่ปรึกษาภายนอก หรือจัดหาทีมทำงานเพิ่มเติม เป็นต้น
* *กรรมการอิสระ* ที่ปรึกษาทางการเงินควรสัมภาษณ์กรรมการอิสระเพื่อประเมินถึงความเหมาะสม โดยคำนึงถึงประสบการณ์ ความรู้เกี่ยวกับอุตสาหกรรมนั้น ๆ คุณวุฒิทางวิชาชีพ (professional qualifications) และปัจจัยอื่น ๆ ที่เกี่ยวข้อง อาทิ เช่น กรรมการอิสระมีความสัมพันธ์กับประธานเจ้าหน้าที่บริหาร (chief executive officer) ผู้ถือหุ้นรายใหญ่ซึ่งถือหุ้นตั้งแต่ร้อยละ 10 หรือบริษัทมหาชนผู้ออกหุ้นหรือไม่ โดยความเกี่ยวข้องนั้นอาจพิจารณาว่ามีการชำระค่าตอบแทน และผลประโยชน์อื่น ๆ ให้แก่กันหรือไม่ และจำนวนบริษัทจดทะเบียนอื่น ๆ
ซึ่งกรรมการอิสระนั้น ๆ ดำรงตำแหน่งกรรมการอิสระอยู่ ตลอดจนลักษณะความเป็นอิสระของกรรมการอิสระตามที่กฎหมายกำหนด (ในกรณีที่กรรมการอิสระท่านใดดำรงตำแหน่งเป็นกรรมการตรวจสอบ ที่ปรึกษาทางการเงินจะต้องตรวจสอบคุณสมบัติของกรรมการตรวจสอบตามที่กฎหมายกำหนดด้วย) นอกจากนี้ ที่ปรึกษาทางการเงินควรให้ความสำคัญกับองค์ประกอบของคณะกรรมการบริษัทตามหลักการการกำกับดูแลกิจการที่ดี (Code of Good Corporate Governance) เพื่อประเมินความเหมาะสมของกรรมการอิสระด้วย
* *การสืบค้นประวัติ* ที่ปรึกษาทางการเงินควรตรวจสอบข้อมูลของกรรมการและผู้บริหารจากแหล่งข้อมูลซึ่งประชาชนทั่วไปสามารถสืบค้นได้ตามที่เห็นว่าสมควรและเหมาะสม เช่น ข้อมูลจาก Bloomberg Reuters หรือ Google เป็นต้น

 ในกรณีที่มีเหตุสงสัย ที่ปรึกษาทางการเงินควรดำเนินการตรวจสอบกับบุคคลอ้างอิงของ
บริษัทมหาชนผู้ออกหุ้น กรรมการและผู้บริหาร การตรวจสอบดังกล่าว ได้แก่ การตรวจสอบกับพันธมิตรทางธุรกิจ (affiliates or network partners) ของที่ปรึกษาทางการเงินในประเทศที่บริษัทมหาชนผู้ออกหุ้นประกอบธุรกิจอยู่ตามที่เห็นว่าเหมาะสม

* *การอบรมกรรมการ* สำหรับบริษัทมหาชนผู้ออกหุ้นซึ่งต้องการนำหุ้นเข้าจดทะเบียนเป็นหลักทรัพย์จดทะเบียนในตลาดหลักทรัพย์ฯ ที่ปรึกษาทางการเงินต้องจัดให้กรรมการทุกคนเข้ารับการอบรม
ที่เหมาะสม ซึ่งรวมถึงการให้ที่ปรึกษาทางกฎหมายให้การอบรมเกี่ยวกับบทบาท หน้าที่ และความรับผิดชอบของกรรมการของบริษัทจดทะเบียน รวมถึงหลักการกำกับดูแลกิจการที่ดี
* *การตรวจสอบ ขั้นตอน และกระบวนการแต่งตั้งกรรมการหรือผู้บริหาร* ที่ปรึกษาทางการเงินควรอาศัยความช่วยเหลือจากที่ปรึกษากฎหมายตามขอบเขตที่เห็นว่าเหมาะสมในการตรวจสอบขั้นตอนและกระบวนการการแต่งตั้งกรรมการหรือผู้บริหารของบริษัทมหาชนผู้ออกหุ้น (หรือบุคคลที่มีอำนาจเท่าเทียมกัน) อำนาจ และความรับผิดชอบของกรรมการหรือผู้บริหาร
* *การลาออกหรือการเปลี่ยนฝ่ายบริหาร กรรมการ และผู้ถือหุ้นที่มีอำนาจควบคุมที่ผ่านมาไม่นาน* เมื่อเกิดกรณีดังกล่าว ที่ปรึกษาทางการเงินควรพิจารณาว่ามีสิ่งใดบ่งชี้ถึงสาเหตุที่ทำให้ฝ่ายบริหาร กรรมการ และ
ผู้ถือหุ้นที่มีอำนาจควบคุม ลาออกหรือสิ้นสุดการดำรงสถานะดังกล่าว แล้วแต่กรณี ซึ่งก่อให้เกิดประเด็นคำถามเกี่ยวกับบริษัทมหาชนผู้ออกหุ้น หรือเกี่ยวกับความประพฤติ หรือทัศนคติของฝ่ายบริหาร กรรมการ และผู้ถือหุ้น
ที่มีอำนาจควบคุมที่ยังคงดำรงตำแหน่งอยู่หรือไม่

 ในทางปฏิบัติ ในการตรวจสอบการลาออกหรือสิ้นสุดการดำรงสถานะดังกล่าว ที่ปรึกษาทางการเงินควรตรวจสอบเอกสารภายในของบริษัทมหาชนผู้ออกหุ้นย้อนหลังอย่างน้อย 1 ปี เช่น สมุดทะเบียนหุ้น รายงานการประชุมคณะกรรมการและผู้ถือหุ้น ตลอดจนเอกสารทางทะเบียนที่เป็นข้อมูลสาธารณะ เช่น บัญชีรายชื่อ
ผู้ถือหุ้น และหนังสือรับรอง เป็นต้น

**3.2 ธุรกิจของบริษัทมหาชนผู้ออกหุ้น**

ตามหลักการทำ Due Diligence ที่เหมาะสม ที่ปรึกษาทางการเงินควรมีความเข้าใจอย่างลึกซึ้งเกี่ยวกับบริษัทมหาชนผู้ออกหุ้น ธุรกิจของบริษัทมหาชนผู้ออกหุ้น และเหตุการณ์สำคัญ ๆ ที่เกิดขึ้นเมื่อไม่นานมานี้เกี่ยวกับบริษัทมหาชนผู้ออกหุ้น และควรมีความเข้าใจเกี่ยวกับอุตสาหกรรมซึ่งบริษัทมหาชนผู้ออกหุ้นประกอบธุรกิจอยู่ นอกจากนี้ ที่ปรึกษาทางการเงินควรตรวจสอบ โดยอาจอาศัยความช่วยเหลือจากที่ปรึกษาอื่น ๆ (ซึ่งรวมถึงแต่ไม่จำกัดเพียงผู้สอบบัญชี (auditor) และที่ปรึกษากฎหมาย) และตั้งข้อสอบถามตามที่เหมาะสมกับสถานการณ์ของบริษัทมหาชนผู้ออกหุ้น เพื่อให้มั่นใจว่าข้อมูลที่ปรากฏในแบบ Filing เป็นข้อมูลที่ถูกต้องในสาระสำคัญ
ทุกประการ และไม่ขาดข้อความที่ควรต้องแจ้งในสาระสำคัญ ซึ่งการไม่แจ้งดังกล่าว อาจมีผลทำให้ข้อความหรือความเห็นที่ปรากฏในแบบ Filing เกิดความคลาดเคลื่อนได้ และสำหรับส่วนที่เป็นความเห็นของผู้เชี่ยวชาญ
ที่ปรึกษาทางการเงินควรตั้งข้อสอบถามเพื่อให้สามารถเชื่อตามความเห็นของผู้เชี่ยวชาญได้อย่างมีเหตุมีผล[[5]](#footnote-6) ทั้งนี้ ขอบเขตในการตรวจสอบและตั้งข้อสอบถามที่เหมาะสมควรรวมถึงแต่ไม่จำกัดเพียงประเด็นดังต่อไปนี้ (ตามที่เหมาะสม):

(ก) *การใช้เงินทุนที่ได้จากการเสนอขายหุ้น*: ที่ปรึกษาทางการเงินควรต้องประเมินว่าแผนการใช้เงินทุนที่จะได้รับจากการเสนอขายหุ้นต่อประชาชนเป็นครั้งแรก (IPO) ตามที่เปิดเผยไว้ในแบบ Filing นั้นมีความสอดคล้องกับแผนงานในอนาคต กลยุทธ์และวัตถุประสงค์ในทางธุรกิจของบริษัทมหาชนผู้ออกหุ้นหรือไม่

(ข) *โรงงานผลิต ทรัพย์สินและสินทรัพย์ที่สำคัญ*: การเยี่ยมชมโรงงานผลิตหลัก ทรัพย์สินและสินทรัพย์ที่สำคัญ (ซึ่งอาจรวมถึงสินค้าคงคลัง และสินทรัพย์ทางชีวภาพ เช่น ปศุสัตว์และพืชผล) ของบริษัทมหาชนผู้ออกหุ้น (ไม่ว่าบริษัทมหาชนผู้ออกหุ้นจะอยู่ในฐานะเจ้าของหรือผู้เช่าโรงงานผลิตหลัก ทรัพย์สิน หรือสินทรัพย์ที่สำคัญดังกล่าว) เพื่อตรวจสอบสถานะทางกายภาพ

ทั้งนี้ ที่ปรึกษาทางการเงินควรให้ที่ปรึกษากฎหมายท้องถิ่น (local counsel) ตรวจสอบว่ากรรมสิทธิ์ในที่ดิน อาคาร และสินทรัพย์ ซึ่งมีความสำคัญต่อกิจการเป็นกรรมสิทธิ์ของบริษัทมหาชนผู้ออกหุ้นหรือไม่ และบริษัทมหาชนผู้ออกหุ้นได้รับการอนุมัติให้ก่อสร้างและดำเนินงานโรงงานผลิตที่มีความสำคัญ
และ/หรือให้ครอบครอง หรือใช้สินทรัพย์หรือไม่ ลักษณะและวัตถุประสงค์การใช้อาคารหรือโรงงานเป็นไปตามเงื่อนไขการใช้พื้นที่ตามที่กฎหมายกำหนด (Zoning) หรือไม่ มีความเสี่ยงต่อการดำเนินงานและขยายกิจการ
ในอนาคตหรือไม่ ตลอดจนมีการซื้อหรือเช่าที่ดินจากผู้ถือหุ้นรายใหญ่ กรรมการ หรือผู้บริหาร หรือไม่ และหากมี เงื่อนไขและราคานั้นเป็นธรรมและสามารถอ้างอิงกับตลาด (Arm’s Length basis) ได้หรือไม่

นอกจากนี้ ที่ปรึกษาทางการเงินอาจพิจารณาให้ที่ปรึกษาอิสระ ผู้สอบสวนหรือผู้เชี่ยวชาญอื่น ๆ รวมถึงที่ปรึกษากฎหมายเข้าร่วมตรวจสอบดังกล่าวด้วยตามที่เห็นว่าจำเป็นและเหมาะสม

ในการพิจารณาว่าโรงงานผลิต ทรัพย์สินหรือสินทรัพย์ใดมีความสำคัญหรือไม่ ที่ปรึกษาทาง
การเงินอาจพิจารณาจากปัจจัยดังต่อไปนี้

* โรงงานผลิต ทรัพย์สินหรือสินทรัพย์ดังกล่าว ถือเป็นองค์ประกอบสำคัญในงบดุลของบริษัทมหาชนผู้ออกหุ้นหรือไม่
* โรงงานผลิต ทรัพย์สินหรือสินทรัพย์ดังกล่าว ก่อให้เกิดรายได้คิดเป็นสัดส่วนที่สำคัญของบริษัทมหาชนผู้ออกหุ้นหรือไม่
* โรงงานผลิต ทรัพย์สินหรือสินทรัพย์ดังกล่าว มีภาระผูกพันที่อาจส่งผลกระทบในทางลบอย่างมีนัยสำคัญต่อการประกอบธุรกิจของบริษัทมหาชนผู้ออกหุ้นหรือไม่
* โรงงานผลิต ทรัพย์สินหรือสินทรัพย์ อาจมีข้อบกพร่องที่อาจส่งผลกระทบในทางลบอย่างมีนัยสำคัญต่อการประกอบธุรกิจของบริษัทมหาชนผู้ออกหุ้น หรืออาจมีผลกระทบต่อสิ่งแวดล้อมในทางลบอย่างมีนัยสำคัญหรือไม่ และ
* โรงงานผลิต ทรัพย์สินหรือสินทรัพย์ มีศักยภาพในการพัฒนาขึ้นใหม่อย่างมีนัยสำคัญหรือไม่

ทั้งนี้ ในการตรวจสอบโรงงานผลิต ทรัพย์สินและสินทรัพย์ที่สำคัญของบริษัทมหาชนผู้ออกหุ้น ที่ปรึกษาทางการเงินควรพิจารณาการเปิดเผยข้อมูลที่เกี่ยวกับสินทรัพย์ถาวรตามที่ปรากฏในรายงานทางบัญชีหรืองบการเงินซึ่งจัดทำโดยผู้สอบบัญชี (auditor) ด้วย

หมายเหตุ: หลักเกณฑ์ตามข้อ (ข) ข้างต้นไม่ได้มีวัตถุประสงค์ให้เป็นการตรวจสอบเชิง audit คู่มือการทำ Due Diligence ฉบับนี้มีวัตถุประสงค์เพื่อให้ที่ปรึกษาทางการเงินดำเนินการตรวจสอบทางกายภาพ (physical inspection) โดยการเยี่ยมชมสถานที่ตั้งของโรงงานผลิตเพื่อให้เห็นด้วยตนเองว่าโรงงานผลิตดังกล่าว
มีอยู่จริง และมีคุณลักษณะในสาระสำคัญตรงกันกับรายละเอียดที่ได้ให้ไว้กับที่ปรึกษาทางการเงิน

 (ค) *วิธีการและกระบวนการผลิต และ value chain ในภาคอุตสาหกรรม:* ที่ปรึกษาทางการเงินควรเข้าใจวิธีการและกระบวนการผลิต ขั้นตอนการควบคุมคุณภาพ และควรตรวจสอบการเปลี่ยนแปลงกำลังการผลิตในรอบปีที่ผ่านมา นอกจากนี้ ที่ปรึกษาทางการเงินควรเข้าใจ value chainในธุรกิจของบริษัทมหาชนผู้ออกหุ้น

(ง) *ซัพพลายเออร์ (suppliers) และลูกค้ารายใหญ่*: ที่ปรึกษาทางการเงินควรประเมินว่าบริษัทมหาชนผู้ออกหุ้นต้องพึ่งพิงซัพพลายเออร์ (suppliers) และลูกค้ารายใดรายหนึ่ง หรือกลุ่มซัพพลายเออร์ (suppliers) และลูกค้ากลุ่มใดกลุ่มหนึ่งอย่างมีนัยสำคัญตามที่กำหนดไว้ในแบบแสดงรายการข้อมูลการเสนอขายหลักทรัพย์หรือไม่ โดยที่ปรึกษาทางการเงินควรพิจารณาปัจจัยดังต่อไปนี้ ย้อนหลังอย่างน้อย 3 ปี

* สัดส่วนของยอดสั่งซื้อสินค้าจากซัพพลายเออร์ (suppliers) รายใดรายหนึ่ง หรือกลุ่มใดกลุ่มหนึ่ง กับยอดสั่งซื้อสินค้าทั้งหมดของบริษัทมหาชนผู้ออกหุ้น (เป็นจำนวนเงินบาท) ว่าเกินกว่าร้อยละ 30 ของยอดสั่งซื้อสินค้ารวมหรือไม่ และ
* สัดส่วนของยอดขายสินค้าให้แก่ลูกค้ารายใดรายหนึ่ง หรือกลุ่มใดกลุ่มหนึ่ง กับยอดขายสินค้าทั้งหมดของบริษัทมหาชนผู้ออกหุ้น (เป็นจำนวนเงินบาท) ว่าเกินกว่าร้อยละ 30 ของยอดขายสินค้ารวมหรือไม่

ในกรณีที่บริษัทมหาชนผู้ออกหุ้นพึ่งพิงซัพพลายเออร์ (suppliers) หรือลูกค้ารายใดรายหนึ่ง หรือกลุ่มซัพพลายเออร์ (suppliers) และลูกค้ากลุ่มใดกลุ่มหนึ่งอย่างมีนัยสำคัญ และหากเห็นว่าจำเป็นและสมควร
ที่ปรึกษาทางการเงินควรสัมภาษณ์ซัพพลายเออร์ (suppliers) และลูกค้าของบริษัทมหาชนผู้ออกหุ้นด้วย ในกรณีที่ไม่สามารถสัมภาษณ์ซัพพลายเออร์ (suppliers) และลูกค้าได้ เช่น กรณีที่ซัพพลายเออร์ (suppliers) และลูกค้านั้นอยู่ในต่างประเทศ เป็นต้น ที่ปรึกษาทางการเงินอาจดำเนินการอื่น ๆ เพื่อทดแทนการสัมภาษณ์ได้

ที่ปรึกษาทางการเงินควรพิจารณาด้วยว่ากรรมการ ฝ่ายบริหาร ผู้ถือหุ้นที่มีอำนาจควบคุมของบริษัทมหาชนผู้ออกหุ้น และบุคคลที่เกี่ยวข้องของบุคคลดังกล่าวมีผลประโยชน์ ส่วนได้เสียและ/หรือมีความเกี่ยวข้องใด ๆ กับซัพพลายเออร์ (suppliers) และลูกค้าของบริษัทมหาชนผู้ออกหุ้นหรือไม่ ตลอดจนควรพิจารณากระบวนการคัดเลือกและเปรียบเทียบซัพพลายเออร์ (suppliers) (ถ้ามี)

นอกจากนี้ ที่ปรึกษาทางการเงินควรตรวจสอบวิธีการออกคำสั่งขายและซื้อสินค้า เช่น ตรวจสอบว่ามีการทำสัญญาซื้อขายระยะยาวหรือไม่ และราคาสามารถเทียบเคียงได้กับราคาที่ให้กับบุคคลอื่นหรือไม่
ที่ปรึกษาทางการเงินควรตรวจสอบเครือข่ายการจัดจำหน่ายสินค้า และแผนการตลาดของบริษัทมหาชนผู้ออกหุ้นด้วย โดยควรสัมภาษณ์ผู้จัดจำหน่ายสินค้ารายใหญ่ ๆ ของบริษัทมหาชนผู้ออกหุ้น

(จ) *สัญญากับลูกค้าและซัพพลายเออร์ (suppliers) ที่มีความสำคัญและสัญญาที่มีความสำคัญอื่น*:
ที่ปรึกษาทางการเงินควรตรวจสอบว่ามีสัญญาระหว่างลูกค้า ซัพพลายเออร์ (suppliers) และบริษัทมหาชนผู้ออกหุ้นที่มีความสำคัญหรือไม่ โดยพิจารณาประเด็นทางด้านธุรกิจของสัญญาที่สำคัญ ๆ ดังกล่าวทั้งหมด ซึ่งบริษัทมหาชนผู้ออกหุ้นเป็นคู่สัญญา ในกรณีที่ที่ปรึกษาทางการเงินเห็นว่าสัญญาที่สำคัญใด ๆ มีหรืออาจมีผลกระทบที่มีนัยสำคัญต่อฐานะทางการเงินของบริษัทมหาชนผู้ออกหุ้น มีความซับซ้อน หรือมีข้อสงสัย ที่ปรึกษาทางการเงินควรขอความเห็นจากที่ปรึกษาทางกฎหมายเพื่อให้แน่ใจว่าสัญญาดังกล่าวได้ทำขึ้นถูกต้องตามกฎหมาย มีผลผูกพันและใช้บังคับได้ระหว่างคู่สัญญา

 ที่ปรึกษาทางการเงินควรตรวจสอบว่ามีสัญญาที่มีความสำคัญใด ๆ ที่มีข้อสัญญาอันอาจส่ง
ผลกระทบในทางลบที่มีนัยสำคัญต่อธุรกิจของบริษัทมหาชนผู้ออกหุ้นหรือไม่ (เช่น มีข้อกำหนดเพื่อประโยชน์ของ
ผู้ถือหุ้นที่มีอำนาจควบคุม) และหากมีข้อสัญญาในลักษณะดังกล่าว ที่ปรึกษาทางการเงินควรต้องทำการประเมินผลกระทบจากข้อสัญญาดังกล่าว

(ฉ) *รายการระหว่างกัน*: ที่ปรึกษาทางการเงินควรตรวจสอบอย่างรอบคอบว่ามีการทำรายการระหว่างกัน หรือจะมีการเข้าทำรายการดังกล่าวระหว่างบริษัทมหาชนผู้ออกหุ้นกับผู้มีส่วนได้เสียหรือไม่ ในการตรวจสอบดังกล่าว นอกจากจะอาศัยข้อมูลที่เปิดเผยในแบบแจ้งข้อมูล (Declaration Form) ของกรรมการ ฝ่ายบริหาร และ
ผู้ถือหุ้นที่มีอำนาจควบคุมแล้ว ที่ปรึกษาทางการเงินควรหารือกับผู้สอบบัญชี (auditor) เกี่ยวกับผลตรวจสอบการ
เข้าทำรายการระหว่างกันของผู้สอบบัญชี (auditor) ดังกล่าว ตลอดจนสอบถามกับกรรมการ ฝ่ายบริหาร และ
ผู้ถือหุ้นที่มีอำนาจควบคุมเกี่ยวกับการเข้าทำรายการระหว่างกันดังกล่าว

นอกจากนี้ ที่ปรึกษาทางการเงินควรตรวจสอบเกณฑ์ในการกำหนดราคาและข้อกำหนดของรายการระหว่างกันเพื่อพิจารณาว่าเป็นการเข้าทำรายการโดยมีเงื่อนไขและราคาเสมือนทำรายการกับบุคคลภายนอก (arm’s length basis) หรือไม่ ซึ่งถือว่ามีความสำคัญเป็นอย่างยิ่งในกรณีที่รายการระหว่างกันดังกล่าวมีลักษณะที่เกิดขึ้นอย่างต่อเนื่อง และที่ปรึกษาทางการเงินอาจจำเป็นต้องแต่งตั้งที่ปรึกษาทางการเงินอิสระเพื่อให้ความเห็นเกี่ยวกับความเหมาะสมของรายการระหว่างกันดังกล่าว

 (ช) *การฟ้องคดีและกระบวนการทางกฎหมายอื่นที่มีนัยสำคัญ:* ในกรณีที่มีข้อพิพาทหรือมีแนวโน้มที่จะมีคดีฟ้องร้องหรือกระบวนการทางกฎหมายอื่นที่มีนัยสำคัญอันเกี่ยวข้องกับบริษัทมหาชนผู้ออกหุ้น
ที่ปรึกษาทางการเงินและที่ปรึกษาที่เกี่ยวข้องควรตรวจสอบ และพิจารณาถึงผลกระทบในทางธุรกิจและทางการเงิน ซึ่งอาจเกิดขึ้นจากข้อพิพาท การฟ้องคดี และกระบวนการทางกฎหมายอื่นที่มีนัยสำคัญดังกล่าว นอกจากนี้
หากเห็นว่าจำเป็นและสมควร ที่ปรึกษาทางการเงินควรให้บริษัทมหาชนผู้ออกหุ้นจัดให้มีการสืบค้นฐานข้อมูลจากแหล่งข้อมูลที่เปิดเผยให้แก่บุคคลเป็นการทั่วไป (โดยสืบค้นจากระบบสืบค้นข้อมูลของศาลที่มีเขตอำนาจในเขตที่บริษัทมหาชนผู้ออกหุ้นมีถิ่นที่ตั้งสำนักงานใหญ่ เป็นต้น) เพื่อเป็นหลักฐานแก่ที่ปรึกษาทางการเงินว่าบริษัทมหาชนผู้ออกหุ้นถูกฟ้องคดีทางแพ่งและทางอาญาหรือไม่ หรือได้มีคำตัดสินหรือคำสั่งของศาลซึ่งมีผลกระทบต่อบริษัทมหาชนผู้ออกหุ้นหรือไม่ หากคดีที่บริษัทมหาชนผู้ออกหุ้นถูกฟ้องร้องหรือถูกตัดสินหรือถูกคำสั่งเป็นคดีที่มีความสำคัญ ที่ปรึกษาทางการเงินควรได้รับข้อมูลสรุปเกี่ยวกับคดีดังกล่าว และถ้าเป็นไปได้ ควรได้รับความเห็นทางกฎหมายเกี่ยวกับเนื้อหาหลักและผลกระทบของคดีดังกล่าว ทั้งนี้ ที่ปรึกษาทางการเงินสามารถใช้ดุลยพินิจ
ในเรื่องของขนาดและความสำคัญของเรื่องดังกล่าวที่มีต่อบริษัทมหาชนผู้ออกหุ้นได้ตามความเหมาะสม

 หากมีข้อกล่าวหาหรือข้อร้องเรียนที่มีนัยสำคัญต่อบริษัทมหาชนผู้ออกหุ้น กรรมการ ผู้บริหาร และ/หรือผู้ถือหุ้นที่มีอำนาจควบคุม ที่ปรึกษาทางการเงินควรตรวจสอบข้อกล่าวหา หรือข้อร้องเรียนดังกล่าวทั้งหมด

 ที่ปรึกษาทางการเงินควรตรวจสอบว่าบริษัทมหาชนผู้ออกหุ้นได้ปฏิบัติตามกฎหมายและกฎระเบียบที่ใช้บังคับกับตนหรือไม่ หากบริษัทมหาชนผู้ออกหุ้นมิได้ปฏิบัติตามกฎหมายและกฎระเบียบที่ใช้บังคับกับตน (ไม่ว่าจะเป็นการกระทำซ้ำหรือไม่ก็ตาม) ซึ่งการมิได้ปฏิบัติดังกล่าวอาจส่งผลกระทบในทางลบอย่างมีนัยสำคัญต่อฐานะการเงินและ/หรือผลการดำเนินงานของบริษัทมหาชนผู้ออกหุ้น ที่ปรึกษาทางการเงินควรต้องตรวจสอบด้วยว่าบริษัทมหาชนผู้ออกหุ้นได้มีมาตรการใด ๆ เพื่อป้องกันมิให้การมิได้ปฏิบัติตามกฎหมายและกฎระเบียบที่ใช้บังคับกับตนเกิดขึ้นได้อีก นอกจากนี้ ที่ปรึกษาทางการเงินอาจพิจารณาให้ที่ปรึกษาอิสระ
ผู้สอบสวนหรือผู้เชี่ยวชาญ รวมถึงที่ปรึกษาทางกฎหมายเข้าร่วมการตรวจสอบดังกล่าว เมื่อพิจารณาเห็นว่าเป็นการเหมาะสมที่จะกระทำเช่นว่านั้น

ในกรณีที่บริษัทมหาชนผู้ออกหุ้นมีการประกอบธุรกิจที่มีนัยสำคัญในต่างประเทศ ซึ่งการทำ Due Diligence จะต้องใช้ที่ปรึกษากฎหมายต่างประเทศนั้น ที่ปรึกษาทางการเงินควรจะดำเนินการให้ที่ปรึกษากฎหมายต่างประเทศทำ Due Diligence อย่างน้อยในประเด็นสำคัญ ๆ ที่เกี่ยวกับการประกอบธุรกิจในต่างประเทศ เช่น ใบอนุญาตที่เกี่ยวข้อง กรรมสิทธิ์ หรือสิทธิในทรัพย์สินที่สำคัญ การปฏิบัติตามกฎหมายสำคัญ ๆ ของประเทศ
นั้น ๆ ซึ่งผลของการไม่ปฏิบัติตามจะก่อให้เกิดผลกระทบอย่างมีนัยสำคัญกับธุรกิจในต่างประเทศดังกล่าว
ผลผูกพันตามกฎหมายของสัญญาสำคัญ ๆ เป็นต้น

 นอกจากนี้ ที่ปรึกษาทางการเงินควรตรวจสอบผลการตรวจสอบ หรือผลการสอบสวนของหน่วยงานที่มีอำนาจกำกับดูแลบริษัทมหาชนผู้ออกหุ้น ซึ่งมีผลในทางลบต่อบริษัทมหาชนผู้ออกหุ้นด้วย

(ซ) *การวิเคราะห์ผลกระทบของกฎหมาย/กฎระเบียบที่มีต่อธุรกิจ:* สำหรับกฎหมายหรือกฎระเบียบ
ทั้งที่ได้ใช้บังคับแล้ว หรือที่จะออกใช้บังคับ (ซึ่งสาธารณชนสามารถเข้าถึงได้) ซึ่งบริษัทมหาชนผู้ออกหุ้นหรือ
ที่ปรึกษาทางการเงินพิจารณาแล้วเห็นว่าอาจส่งผลกระทบอย่างมีนัยสำคัญต่อการดำเนินงานของบริษัทมหาชน
ผู้ออกหุ้น ที่ปรึกษาทางการเงินควรร่วมกับที่ปรึกษาทางกฎหมาย (หากจำเป็น) วิเคราะห์ผลกระทบของกฎหมายหรือกฎระเบียบดังกล่าวที่มีต่อธุรกิจของบริษัทมหาชนผู้ออกหุ้น

นอกเหนือจากกฎหมายและกฎระเบียบที่ใช้บังคับในประเทศแล้ว ที่ปรึกษาทางการเงินควรต้องพิจารณากฎหมายและกฎระเบียบที่ใช้บังคับในต่างประเทศ หรือระหว่างประเทศที่เกี่ยวข้องกับธุรกิจของบริษัทมหาชนผู้ออกหุ้นด้วย

นอกจากนี้ ที่ปรึกษาทางการเงินควรร่วมกับที่ปรึกษากฎหมายตรวจสอบว่าบริษัทมหาชนผู้ออกหุ้นได้รับการอนุญาตหรือมีใบอนุญาตซึ่งสำคัญและจำเป็นในการประกอบธุรกิจของตนทั้งหมดหรือไม่ และในกรณีที่บริษัทมหาชนผู้ออกหุ้นยังรอการได้รับการอนุญาตและใบอนุญาตที่สำคัญใด ๆ ที่ปรึกษาทางการเงินอาจพิจารณา
ให้ที่ปรึกษาอิสระ ผู้ตรวจสอบ ผู้เชี่ยวชาญ หรือที่ปรึกษากฎหมายเข้าร่วมในกระบวนการตรวจสอบตามที่เห็นว่าสมควรและเหมาะสม

(ฌ) *การวิเคราะห์ผลกระทบของสภาพเศรษฐกิจหรือการเมืองที่มีต่อธุรกิจ:* ในกรณีที่ที่ปรึกษา
ทางการเงินเห็นว่าสภาพเศรษฐกิจหรือการเมือง (รวมทั้งการคว่ำบาตรโดยประเทศต่าง ๆ ที่มีผลกระทบกับธุรกิจของบริษัทมหาชนผู้ออกหุ้น) อาจส่งผลกระทบต่อผลการดำเนินงานของบริษัทมหาชนผู้ออกหุ้นอย่างมีนัยสำคัญ ที่ปรึกษาทางการเงินควรหารือกับฝ่ายบริหารของบริษัทมหาชนผู้ออกหุ้นถึงผลกระทบของสภาพเศรษฐกิจ หรือการเมืองที่มี หรืออาจมีต่อธุรกิจของบริษัทมหาชนผู้ออกหุ้น

(ญ) *อุตสาหกรรมที่บริษัทมหาชนผู้ออกหุ้นประกอบธุรกิจอยู่:* ที่ปรึกษาทางการเงินควรประเมินอุตสาหกรรมที่บริษัทมหาชนผู้ออกหุ้นประกอบธุรกิจอยู่ หรือที่บริษัทมหาชนผู้ออกหุ้นจะเข้าประกอบธุรกิจเป็นหลักในอนาคต รวมทั้ง แนวโน้ม พื้นที่ทางภูมิศาสตร์ และสภาพการแข่งขันในอุตสาหกรรมนั้น โดยอาจใช้ข้อมูลจากบรรดาสื่อสิ่งพิมพ์ของภาคอุตสาหกรรมนั้น ข้อมูลสถิติของภาครัฐ รายงานวิจัยของภาคอุตสาหกรรมนั้น (research report) หรือการสัมภาษณ์ผู้เชี่ยวชาญในภาคอุตสาหกรรมนั้น ที่ปรึกษาทางการเงินอาจพิจารณาใช้ที่ปรึกษาอิสระ
ผู้ตรวจสอบ หรือผู้เชี่ยวชาญ รวมถึงผู้เชี่ยวชาญในภาคอุตสาหกรรมนั้นตามที่เห็นว่าสมควรและเหมาะสม

(ฎ) *เงินกู้ การกู้ยืม การค้ำประกัน และหนี้สินที่อาจเกิดขึ้น*: ที่ปรึกษาทางการเงินควรตรวจสอบเงินกู้ การกู้ยืม การค้ำประกัน และหนี้สินที่อาจเกิดขึ้นที่แสดงในงบการเงินของบริษัทมหาชนผู้ออกหุ้น และหารือกับ
ฝ่ายบริหารของบริษัทมหาชนผู้ออกหุ้นถึงการเปลี่ยนแปลงที่มีนัยสำคัญใด ๆ ที่เกิดขึ้นนับตั้งแต่วันที่ระบุในงบการเงิน
ที่ได้รับการตรวจสอบแล้วฉบับล่าสุด

ที่ปรึกษาทางการเงินควรตรวจสอบเอกสารที่เกี่ยวกับเงินกู้ การค้ำประกัน และหนี้สินดังกล่าวด้วยว่ามีการกำหนดเงื่อนไขเกี่ยวกับสัดส่วนการถือหุ้น หรือการเปลี่ยนแปลงสัดส่วนการถือหุ้นของผู้ถือหุ้นที่มีอำนาจควบคุมในบริษัทมหาชนผู้ออกหุ้นหรือไม่

ทั้งนี้ ที่ปรึกษาทางการเงินควรทำการประเมินว่าการประกอบกิจการของบริษัทมหาชนผู้ออกหุ้นนั้นได้รับการสนับสนุนเงินทุนส่วนใหญ่มาจากการกู้ยืมจากธนาคารหรือจากผู้ถือหุ้น และควรตรวจสอบให้แน่ใจด้วยว่าบริษัทมหาชนผู้ออกหุ้นมีวงเงินสินเชื่อจากธนาคารในจำนวนที่เพียงพอ หรือมีข้อผูกพันของผู้ถือหุ้นรายใหญ่ที่จะให้การสนับสนุนด้านการเงินต่อไป แล้วแต่กรณี

ในกรณีที่เงินทุนส่วนใหญ่ที่ใช้ในการดำเนินงานของบริษัทมหาชนผู้ออกหุ้นส่วนใหญ่ได้รับจากเงินกู้ยืมจากผู้ถือหุ้น ที่ปรึกษาทางการเงินควรตรวจสอบด้วยว่าบริษัทมหาชนผู้ออกหุ้นประสบปัญหาในการกู้ยืมเงินจากธนาคารหรือไม่ ในการตรวจสอบดังกล่าว ที่ปรึกษาทางการเงินควรขอความช่วยเหลือจากผู้สอบบัญชี (auditor)
ที่ปรึกษากฎหมาย และประธานเจ้าหน้าที่บริหารฝ่ายการเงิน (chief financial officer) ของบริษัทมหาชนผู้ออกหุ้นตามความเหมาะสม

(ฏ) *การวิจัยและพัฒนา*: ที่ปรึกษาทางการเงินควรตรวจสอบส่วนงานวิจัยและพัฒนาของบริษัทมหาชน
ผู้ออกหุ้น

(ฐ) *สิทธิในทรัพย์สินทางปัญญา และการอนุญาตให้ใช้สิทธิ:* ที่ปรึกษาทางการเงินควรสืบค้นฐานข้อมูลจากแหล่งข้อมูลที่เปิดเผยให้แก่บุคคลเป็นการทั่วไป เพื่อตรวจสอบว่าบริษัทมหาชนผู้ออกหุ้นเป็นเจ้าของสิทธิในทรัพย์สินทางปัญญาที่มีความสำคัญหรือไม่ หรือได้มีการอนุญาตให้ใช้สิทธิในทรัพย์สินทางปัญญาที่มีความสำคัญหรือไม่

(ฑ) *รายการได้มาและจำหน่ายไปซึ่งทรัพย์สิน*: ที่ปรึกษาทางการเงินควรตรวจสอบรายการได้มาและจำหน่ายไปซึ่งทรัพย์สินที่มีนัยสำคัญทั้งหมดของบริษัทมหาชนผู้ออกหุ้นที่เกิดขึ้นในช่วงเวลาที่ผ่านมาตามระยะเวลาที่
ที่ปรึกษาทางการเงินกำหนด (รวมถึงแผนการได้มาและจำหน่ายไปซึ่งทรัพย์สินที่มีนัยสำคัญที่เตรียมเสนออนุมัติ หรือที่ได้วางแผนไว้) โดยควรต้องตรวจสอบถึงเหตุผลของการเข้าทำรายการได้มาและจำหน่ายไปซึ่งทรัพย์สินที่มีนัยสำคัญดังกล่าว และการประเมินมูลค่าของรายการได้มาและจำหน่ายไปซึ่งทรัพย์สินที่มีนัยสำคัญ และพิจารณาถึงผลกระทบของรายการดังกล่าวต่อฐานะการเงินและผลการดำเนินงานของบริษัทมหาชนผู้ออกหุ้นด้วย

(ฒ) *นโยบายด้านสินเชื่อ*: ที่ปรึกษาทางการเงินควรตรวจสอบนโยบายด้านสินเชื่อของบริษัทมหาชน
ผู้ออกหุ้น รวมถึงขั้นตอนในการขออนุมัติสินเชื่อ รายงานอายุลูกหนี้ทางการค้า และนโยบายในการตั้งค่าสำรองเผื่อหนี้สงสัยจะสูญและหนี้สูญ ที่ปรึกษาทางการเงินควรขอความช่วยเหลือจากผู้สอบบัญชี (auditor) ในการพิจารณาตรวจสอบตามความเหมาะสม

(ณ) *แรงงานสัมพันธ์*: ที่ปรึกษาทางการเงินควรตรวจสอบความสัมพันธ์ทางด้านแรงงานของบริษัทมหาชนผู้ออกหุ้น เช่น บริษัทมหาชนผู้ออกหุ้นมีหรือเคยมีข้อพิพาทแรงงานที่ส่งผลทำให้การผลิตหรือการให้บริการของบริษัทมหาชนผู้ออกหุ้นต้องหยุดชะงักหรือไม่ อัตราการลาออกของพนักงานโดยทั่วไป และข้อกำหนดของข้อตกลงที่เข้าทำกับสหภาพแรงงาน (collective agreements) (หากมี) เป็นต้น

(ด) *การควบคุมคุณภาพ*: ที่ปรึกษาทางการเงินควรตรวจสอบขั้นตอนและกระบวนการควบคุมคุณภาพของบริษัทมหาชนผู้ออกหุ้น และใบรับรองระบบบริหารจัดการคุณภาพ (ISO) ใบรับรองการประกันคุณภาพ (quality assurance certificate) ควรได้รับการตรวจสอบกับเอกสารแหล่งข้อมูล (source documents)

(ต) *การควบคุมภายใน*: ที่ปรึกษาทางการเงินควรหารือกับกรรมการและผู้บริหารเกี่ยวกับสิ่งต่าง ๆ
ซึ่งต้องกระทำเพื่อทำให้กระบวนการควบคุมภายในมีความเหมาะสมและเพียงพอ และสามารถจัดการกับความเสี่ยงด้านการเงิน ความเสี่ยงด้านการปฏิบัติการ และความเสี่ยงด้านการปฏิบัติตามกฎหมายของกลุ่มบริษัทของบริษัทมหาชนผู้ออกหุ้น และความเสี่ยงด้านอื่น ๆ ที่มีนัยสำคัญ (Key Risk Area) ซึ่งอาจรวมถึงการตรวจสอบเกี่ยวกับ
ความรัดกุมของระบบควบคุมภายใน รวมทั้งพนักงานและผู้บริหารมีการปฏิบัติตามระบบควบคุมภายในที่วางไว้หรือไม่ ทั้งนี้กรรมการและผู้บริหารอาจพิจารณาว่าจ้างผู้ตรวจสอบภายนอกให้ดำเนินการตรวจสอบระบบควบคุมภายในองค์กร และ/หรืออาจพิจารณาจัดตั้งส่วนงานควบคุมภายใน รวมถึงที่ปรึกษาในด้านการปฏิบัติตามกฎระเบียบ เพื่อทำให้ระบบการควบคุมภายในมีความเหมาะสมและเพียงพอ

 นอกจากนี้ ที่ปรึกษาทางการเงินควรต้องตระหนักว่าบริษัทมหาชนผู้ออกหุ้นควรต้องแก้ไขจุดบกพร่องของระบบควบคุมภายในที่มีความสำคัญทั้งหมดให้ได้ก่อนการยื่นแบบ Filing

นอกจากนี้ ที่ปรึกษาทางการเงินต้องดำเนินการพูดคุยกับผู้ตรวจสอบระบบควบคุมภายในเพื่อให้มั่นใจว่า (1) บริษัทมหาชนผู้ออกหุ้นได้แก้ไขจุดบกพร่องที่สำคัญของระบบควบคุมภายใน (ซึ่งผู้ตรวจสอบระบบควบคุมภายในได้ระบุไว้ในหนังสือถึงฝ่ายบริหารเกี่ยวกับข้อบกพร่องของระบบควบคุมภายใน) อย่างเหมาะสมและเพียงพอแล้ว และ/หรือ (2) จุดบกพร่องของระบบควบคุมภายในที่ยังอยู่ระหว่างการปรับปรุงไม่แล้วเสร็จ ไม่ถือว่าเป็นประเด็นสำคัญที่จะมีผลกระทบต่อการบริหารงานอย่างมีนัยสำคัญ หรือการจัดทำตัวเลขงบการเงินของบริษัทมหาชน
ผู้ออกหุ้น แล้วแต่กรณี

(ถ) *สัญญาว่าจ้างพนักงาน และโครงการให้ผลประโยชน์และแรงจูงใจ*: ที่ปรึกษาทางการเงินควรตรวจสอบ (เท่าที่สามารถตรวจสอบได้) สัญญาว่าจ้างฝ่ายบริหารในตำแหน่งที่มีความสำคัญว่ามีข้อสัญญาเกี่ยวกับการให้ค่าตอบแทนผู้บริหารในกรณีที่กิจการถูกควบรวมหรือถูกครอบงำกิจการ (golden parachute) หรือไม่ มีข้อกำหนดเรื่องการให้ผลประโยชน์และแรงจูงใจ (ทั้งที่มีอยู่ในปัจจุบันและที่อาจมีขึ้นในอนาคต) หรือมีข้อกำหนดเรื่องเงินบำนาญ เงินเกษียณอายุ สวัสดิการพนักงาน และโครงการให้สิทธิซื้อหุ้นแก่พนักงานหรือไม่

ในกรณีที่มีข้อสัญญาเกี่ยวกับการให้ค่าตอบแทนผู้บริหารในกรณีที่กิจการถูกควบรวมหรือ
ถูกครอบงำกิจการ (golden parachute) ที่ปรึกษาทางการเงินควรต้องเปิดเผยข้อมูลดังกล่าว และนำเรื่องขออนุมัติจาก
ที่ประชุมผู้ถือหุ้นของบริษัทมหาชนผู้ออกหุ้น

นอกจากนี้ ในกรณีที่สามารถดำเนินการได้ ที่ปรึกษาทางการเงินควรต้องตรวจสอบด้วยว่าค่าตอบแทนของคณะกรรมการและคณะผู้บริหารดังกล่าวสอดคล้องกับแนวทางปฏิบัติทั่วไปในภาพรวมของอุตสาหกรรมดังกล่าวหรือไม่ (ในกรณีที่ที่ปรึกษาทางการเงินมีข้อมูลที่เป็นแนวทางปฏิบัติทั่วไปของอุตสาหกรรมดังกล่าว)

(ท) *ความขัดแย้งทางผลประโยชน์*: ที่ปรึกษาทางการเงินควรให้ผู้เชี่ยวชาญหรือที่ปรึกษาที่มีคุณสมบัติเหมาะสม (เช่น ที่ปรึกษากฎหมายภายนอก) อธิบายให้บริษัทมหาชนผู้ออกหุ้น กรรมการ และผู้บริหารของบริษัทมหาชนผู้ออกหุ้นทราบถึงเหตุการณ์ซึ่งจะก่อให้เกิดความขัดแย้งทางผลประโยชน์ หรืออาจก่อให้เกิดความขัดแย้งทางผลประโยชน์ รวมถึงเน้นย้ำให้ทราบถึงความสำคัญของการแก้ไขความขัดแย้งทางผลประโยชน์ที่เกิดขึ้นหรืออาจมีขึ้น โดยที่ปรึกษาทางการเงินและที่ปรึกษาอื่น ๆ ควรร่วมกันพิจารณาว่ามีความขัดแย้งทางผลประโยชน์ หรืออาจมีความขัดแย้งทางผลประโยชน์เกิดขึ้นหรือไม่จากการศึกษาข้อมูลที่ได้รับในระหว่างการทำ Due Diligence

นอกจากนี้ ที่ปรึกษาทางการเงินควรตรวจสอบการกระทำต่าง ๆ ซึ่งบริษัทมหาชนผู้ออกหุ้นได้ดำเนินการเพื่อแก้ไขหรือบรรเทาผลกระทบในทางลบที่เกิดจากความขัดแย้งทางผลประโยชน์ว่าการกระทำต่าง ๆ ดังกล่าวนั้นเป็นการดำเนินการโดยสุจริต (bona fide)

(ธ) *การวิเคราะห์ผลการดำเนินงานและสถานะทางการเงิน:* ที่ปรึกษาทางการเงินควรหารือกับกรรมการและผู้บริหารของบริษัทมหาชนผู้ออกหุ้นเกี่ยวกับตัวเลขทางการเงินที่เปิดเผยในแบบ Filing เพื่อเตรียมแผนการจัดเตรียมส่วนของ “คำอธิบายและการวิเคราะห์ของฝ่ายจัดการ” (management discussion and analysis) เพื่อเปิดเผยให้แก่ผู้ลงทุน

ที่ปรึกษาทางการเงินควรพิจารณาผลการตรวจสอบ (findings) ของผู้สอบบัญชี (auditor) เกี่ยวกับความสอดคล้องของตัวเลขที่เปิดเผยให้แก่ที่ปรึกษาทางการเงินว่าตรงกันกับตัวเลขที่ระบุในงบการเงินฉบับที่ตรวจสอบแล้ว และรายงานของผู้สอบบัญชีหรือไม่

นอกจากนี้ ที่ปรึกษาทางการเงินควรสอบถามผู้สอบบัญชีเกี่ยวกับขั้นตอนการสอบบัญชี และผลการตรวจสอบ (findings) จากการตรวจสอบเรื่องการควบคุมภายใน รวมถึงสอบถามว่ามีการปฏิบัติทางด้านบัญชีที่ผิดไปจากปกติหรือไม่ (โดยคำนึงถึงปัจจัยต่าง ๆ ที่เกี่ยวข้อง เช่น แนวปฏิบัติทางด้านบัญชีซึ่งยึดถือและปฏิบัติโดยบริษัทมหาชนผู้ออกหุ้นอื่นซึ่งประกอบธุรกิจอยู่ในอุตสาหกรรมเดียวกัน) และปรึกษากับผู้สอบบัญชีว่ามีข้อมูลใดซึ่ง
ผู้สอบบัญชีเห็นว่ามีความจำเป็นต้องเปิดเผยในแบบ Filing หรือไม่

(น) *ความมั่นคงทางการเงินของบริษัทมหาชนผู้ออกหุ้น:* ที่ปรึกษาทางการเงินควรหารือกับกรรมการและผู้บริหารของบริษัทมหาชนผู้ออกหุ้นเรื่องความพอเพียงของแหล่งเงินทุน (ซึ่งรวมถึงเงินฝากด้วย) โดยพิจารณาประกอบกับประมาณการผลกำไร และประมาณการกระแสเงินสดสำหรับรอบระยะเวลาบัญชีปัจจุบัน และ
รอบระยะเวลาบัญชีถัดไป และพิจารณาความมั่นคงทางการเงินของคู่แข่งของบริษัทมหาชนผู้ออกหุ้นในภาคอุตสาหกรรมเดียวกันด้วยเพื่อเทียบเคียง รวมตลอดถึงความมั่นคง (vulnerabilities) และความยั่งยืน (sustainability) ของธุรกิจของบริษัทมหาชนผู้ออกหุ้น

ในการตรวจสอบความมั่นคงทางการเงินของบริษัทมหาชนผู้ออกหุ้น ที่ปรึกษาทางการเงินควรพิจารณาปัจจัยต่าง ๆ ดังต่อไปนี้ประกอบ เช่น คำสั่งซื้อในอดีต เปรียบเทียบกับคำสั่งซื้อในปัจจุบัน แนวโน้มของอุตสาหกรรม และผลกระทบของแนวโน้มของอุตสาหกรรมต่อความเปลี่ยนแปลงของอุปสงค์และอุปทาน และการกำหนดราคา ความคิดเห็นจากลูกค้ารายใหญ่ ซัพพลายเออร์ (suppliers) รายใหญ่ และผู้บริหาร ตลอดจนพิจารณาด้วยว่าการเพิ่มกำลังการผลิตจะมีผลเปลี่ยนแปลงโครงสร้างราคา และโครงสร้างต้นทุนในปัจจุบันหรือไม่ เป็นต้น

ทั้งนี้ ที่ปรึกษาทางการเงินควรพิจารณาว่าข้อมูลที่เปิดเผยให้แก่ที่ปรึกษาทางการเงินโดยผู้สอบบัญชี (auditor) เกี่ยวกับเงินฝาก ข้อมูลทางบัญชี หรือข้อมูลในงบการเงินนั้นสอดคล้องกับข้อสังเกตของที่ปรึกษาทางการเงินจากการสอบถามกรรมการและผู้บริหารของบริษัทมหาชนผู้ออกหุ้นหรือไม่ และในขณะที่ตรวจสอบยอดเงินฝาก
ที่ปรึกษาทางการเงินควรตรวจสอบด้วยว่ามีข้อจำกัดในการโอนเงินสดจากบริษัทย่อยในต่างประเทศของบริษัทมหาชนผู้ออกหุ้นไปยังบริษัทแม่ที่เกี่ยวข้องหรือไม่ และเงินฝากดังกล่าวตกอยู่ภายใต้หลักประกันหรือภาระผูกพันใดหรือไม่ และข้อเท็จจริงเรื่องข้อจำกัดและภาระผูกพันซึ่งที่ปรึกษาทางการเงินตรวจสอบพบนี้ตรงกันกับสิ่งที่ได้เปิดเผยไว้ใน
งบการเงินฉบับที่ตรวจสอบแล้วหรือไม่

สำหรับประมาณการผลกำไร และประมาณการกระแสเงินสด ที่ปรึกษาทางการเงินควรพิจารณาสอบยันบันทึกภายในของคณะกรรมการที่ระบุประมาณการผลกำไร และประมาณการกระแสเงินสด ร่วมกับกรรมการ และผู้บริหารของบริษัทมหาชนผู้ออกหุ้นตามความเหมาะสม และหารือถึงสมมติฐานที่ใช้ในการจัดทำประมาณการ
ผลกำไรและประมาณการกระแสเงินสดดังกล่าว เพื่อให้แน่ใจได้ว่าสมมติฐานดังกล่าวมีความสมเหตุสมผล

นอกจากนี้ ที่ปรึกษาทางการเงินควรหารือกับบริษัทมหาชนผู้ออกหุ้นเกี่ยวกับแหล่งเงินทุนในการดำเนินงาน (working capital) และสถานะของกระแสเงินสดที่มีอยู่ และควรพิจารณาว่าอัตราส่วนทางการเงิน (financial ratio) ของบริษัทมหาชนผู้ออกหุ้นนั้นเป็นไปตามเกณฑ์มาตรฐานในภาคอุตสาหกรรมนั้น ๆ หรือไม่ และถ้าไม่เป็นไปตามเกณฑ์มาตรฐาน ให้พิจารณาว่ามีปัจจัยที่เกี่ยวข้องใดเป็นสาเหตุที่ทำให้อัตราส่วนทางการเงิน (financial ratio) ของบริษัทมหาชนผู้ออกหุ้นแตกต่างจากเกณฑ์มาตรฐานหรือไม่

(บ) *ความสามารถในการทำกำไรและความยั่งยืนของกิจการ*: ที่ปรึกษาทางการเงินควรพิจารณาถึงความสามารถในการทำกำไร และข้อได้เปรียบด้านการแข่งขันของบริษัทมหาชนผู้ออกหุ้นที่จะส่งเสริมให้ธุรกิจของบริษัทมหาชนผู้ออกหุ้นมีความยั่งยืนต่อไป (sustainability) และที่ปรึกษาทางการเงินควรพิจารณาโอกาสทางธุรกิจ
ในอนาคตเพื่อประเมินความอยู่รอด (viability) ของบริษัทมหาชนผู้ออกหุ้น

 ที่ปรึกษาทางการเงินควรทำความเข้าใจปัจจัยต่าง ๆ ที่เป็นตัวขับเคลื่อนรายได้ (profit drivers) และผลักดันต้นทุน (cost drivers) ของบริษัทมหาชนผู้ออกหุ้นด้วย

(ป) *ภาษีอากร*: ที่ปรึกษาทางการเงินควรตั้งข้อสอบถามอย่างสม่ำเสมอกับผู้บริหาร (ซึ่งรวมถึงเจ้าหน้าที่ระดับสูงในฝ่ายการเงิน) ผู้สอบบัญชี และที่ปรึกษาด้านภาษี (ถ้ามี) ของบริษัทมหาชนผู้ออกหุ้น เพื่อตรวจสอบประเด็นสำคัญ ๆ ซึ่งอาจทำให้ต้องตั้งข้อสอบถามในภายหลัง และเพื่อตรวจสอบข้อมูลต่าง ๆ ดังต่อไปนี้ ทั้งนี้ ในวิสัยเท่าที่วิญญูชนทั่วไปที่ไม่ใช่ผู้เชี่ยวชาญจะสามารถดำเนินการได้

* ได้มีการระบุประเด็นเกี่ยวกับความรับผิดด้านภาษีที่มีนัยสำคัญทั้งหมดแล้ว รวมถึงแนวทางแก้ไข หรือไม่
* ได้มีการชำระภาษีเมื่อถึงกำหนดชำระแล้วหรือไม่
* ได้มีการตั้งสำรองภาษีในรอบระยะเวลาบัญชีปัจจุบัน และบันทึกภาษีเงินได้รอการตัดบัญชีแล้วหรือไม่
* ได้มีการเปิดเผยสถานะทางภาษีอากรของบริษัทมหาชนผู้ออกหุ้นในแบบ Filing อย่างเพียงพอแล้วหรือไม่ และ
* จำนวนเงินได้ที่ต้องเสียภาษี รายได้และค่าใช้จ่ายที่ยื่นแสดงต่อหน่วยงานด้านภาษีอากรในแบบแสดงรายการเสียภาษีเงินได้สอดคล้องตรงกับงบการเงินฉบับตรวจสอบแล้วของบริษัทมหาชนผู้ออกหุ้นหรือไม่ และจำนวนภาษีที่บริษัทมหาชนผู้ออกหุ้นได้ชำระตามที่ปรากฏในแบบ Filing มีข้อบ่งชี้ถึงความผิดปกติหรือไม่

ในการตั้งข้อสอบถามในเรื่องต่าง ๆ ข้างต้น ที่ปรึกษาทางการเงินอาจขอเอกสารข้อมูลดังต่อไปนี้เพื่อการตรวจสอบเบื้องต้น เช่น

* แบบแสดงรายการเสียภาษีเงินได้ฉบับล่าสุดและเอกสารอื่นที่ใช้ในการยื่นแบบ
* รายละเอียดของจำนวนปีภาษีที่อาจถูกตรวจสอบเพื่อเรียกให้มีการชำระเพิ่มเติมได้ (Tax Open Year)
* รายงานการตรวจสอบหรือสอบสวนด้านภาษีอากร (ถ้ามี)
* รายละเอียดข้อพิพาทที่สำคัญกับหน่วยงานด้านภาษีอากร และ
* เบี้ยปรับและเงินเพิ่มในจำนวนที่มีนัยสำคัญ

จากการดำเนินการข้างต้น ในกรณีที่มีข้อบ่งชี้ว่าอาจมีประเด็นปัญหาทางด้านภาษี ที่ปรึกษาทางการเงินควรพิจารณาขอให้บริษัทมหาชนผู้ออกหุ้นแต่งตั้งที่ปรึกษาด้านภาษีเพื่อมาช่วยอธิบายผลกระทบหรือแก้ไขประเด็นปัญหาทางด้านภาษีที่เกิดขึ้น โดยเฉพาะอย่างยิ่ง หากที่ปรึกษาทางการเงินตรวจพบประเด็นทางภาษีที่มีนัยสำคัญจากการตั้งข้อสอบถามและตรวจสอบดังกล่าวข้างต้น

(ผ) *การบริหารความเสี่ยง*: ที่ปรึกษาทางการเงินควรประเมินความเสี่ยงต่าง ๆ ซึ่งบริษัทมหาชนผู้ออกหุ้นต้องเผชิญ เช่น ความเสี่ยงด้านการเงิน ความเสี่ยงด้านอัตราดอกเบี้ย หรือความเสี่ยงจากการดำเนินการป้องกันความเสี่ยงราคาสินค้าโภคภัณฑ์ (commodities hedging) โดยอาศัยข้อมูลจากบริษัทมหาชนผู้ออกหุ้น และ/หรือโดยความช่วยเหลือจากที่ปรึกษาที่เกี่ยวข้องอื่น ๆ และในกรณีที่ที่ปรึกษาทางการเงินเห็นว่ามีความจำเป็น ที่ปรึกษาทางการเงินควรดำเนินการให้บริษัทมหาชนผู้ออกหุ้นจัดทำนโยบายการบริหารความเสี่ยงเป็นลายลักษณ์อักษร และควรต้อง
สอบทานนโยบายซึ่งบริษัทมหาชนผู้ออกหุ้นนำมาใช้เพื่อลดความเสี่ยงต่าง ๆ ดังกล่าวว่านโยบายดังกล่าวมีความเหมาะสมหรือไม่

(ฝ) *การปรับโครงสร้างองค์กร:* ที่ปรึกษาทางการเงินควรตรวจสอบแผนการปรับโครงสร้างทั้งหมด และขั้นตอนที่จะต้องดำเนินการเพื่อการปรับโครงสร้าง (รวมถึงตรวจสอบว่าบริษัทมหาชนผู้ออกหุ้นได้รับการอนุญาต หรือใบอนุญาตต่าง ๆ ที่สำคัญ และ/หรือได้ดำเนินการจดทะเบียนต่าง ๆ ที่สำคัญ และ/หรือได้ยื่นคำขอกับหน่วยงาน
ที่เกี่ยวข้อง ซึ่งเกี่ยวข้องกับการปรับโครงสร้างเรียบร้อยแล้วหรือไม่) และตรวจสอบว่าการดำเนินการตามแผนการปรับโครงสร้างดังกล่าวไม่เป็นการขัดหรือแย้งต่อกฎหมายที่เกี่ยวข้อง การตรวจสอบดังกล่าวที่ปรึกษาทางการเงินควรดำเนินการร่วมกับที่ปรึกษาต่าง ๆ ที่เกี่ยวข้อง (รวมถึงที่ปรึกษากฎหมาย)

(พ) *โครงสร้างองค์กรและความเป็นเจ้าของ*: ที่ปรึกษาทางการเงินควรดำเนินการร่วมกับที่ปรึกษาต่าง ๆ ที่เกี่ยวข้องตรวจสอบโครงสร้างองค์กรของบริษัทมหาชนผู้ออกหุ้นที่มีลักษณะผิดปกติ ไม่สะท้อนโครงสร้างการบังคับบัญชาและการรายงานที่เหมาะสม หรือที่มีความซับซ้อนมาก เพื่อให้มั่นใจว่าโครงสร้างองค์กรของบริษัทมหาชนผู้ออกหุ้นนั้นสอดคล้องกับกฎหมายหรือกฎระเบียบที่ใช้บังคับกับการประกอบธุรกิจของบริษัทมหาชน
ผู้ออกหุ้น

 ที่ปรึกษาทางการเงินควรประเมินว่าโครงสร้างองค์กรมีความซับซ้อนเกินความจำเป็นจนอาจทำให้เกิดข้อสงสัยเกี่ยวกับความชอบด้วยกฎหมายของการดำเนินงานของบริษัทมหาชนผู้ออกหุ้นหรือไม่ เช่น โครงสร้างองค์กรทำให้การระบุตัวองค์กร หรือบุคคลธรรมดาที่เป็นเจ้าของ และ/หรือผู้มีอำนาจควบคุมบริษัทมหาชนผู้ออกหุ้นทำได้ยาก นอกจากนี้ ที่ปรึกษาทางการเงินยังควรพิจารณาด้วยว่ามีบริษัทย่อยที่สำคัญตั้งอยู่ หรือมีการประกอบกิจการที่สำคัญในประเทศอื่นซึ่งไม่ใช่ประเทศหลักของบริษัทมหาชนผู้ออกหุ้น (non-home country) ซึ่งไม่ได้มีวัตถุประสงค์ที่ชัดเจนในทางธุรกิจหรือไม่

(ฟ) *การป้องกันการฟอกเงินและการต่อต้านการสนับสนุนทางการเงินแก่ผู้ก่อการร้าย*: ที่ปรึกษาทางการเงินควรตรวจสอบว่าการประกอบธุรกิจ หรือกิจกรรมต่าง ๆ ของบริษัทมหาชนผู้ออกหุ้น บริษัทย่อยและบริษัทร่วม กรรมการ เจ้าหน้าที่ และพนักงานของบริษัทมหาชนผู้ออกหุ้น เกี่ยวข้องกับการฟอกเงิน และการสนับสนุนทางการเงินแก่ผู้ก่อการร้ายหรือไม่ รวมถึงสอบทานรายชื่อและข้อมูลต่าง ๆ ที่ได้รับกับหน่วยงานที่เกี่ยวข้องในประเทศไทย เพื่อประเมินว่าบริษัทมหาชนผู้ออกหุ้นดังกล่าวมีความเกี่ยวพันกับการฟอกเงินและการสนับสนุนทางการเงินแก่ผู้ก่อการร้ายหรือไม่ และเมื่อสำนักงาน ก.ล.ต. หรือตลาดหลักทรัพย์ฯ ร้องขอ ที่ปรึกษาทางการเงินจะต้องส่งข้อมูล
ใด ๆ ที่ตนได้รับจากการตรวจสอบ หรือสอบทานเกี่ยวกับการฟอกเงินและการสนับสนุนทางการเงินแก่ผู้ก่อการร้ายให้แก่สำนักงาน ก.ล.ต. หรือตลาดหลักทรัพย์ฯ โดยไม่ชักช้า

(ภ) *การประกอบกิจการในต่างประเทศ*: ที่ปรึกษาทางการเงินควรทำความเข้าใจลักษณะการประกอบธุรกิจของบริษัทมหาชนผู้ออกหุ้นในต่างประเทศ รวมถึงสภาพเศรษฐกิจและสภาพแวดล้อมทางธุรกิจ (business environment) ในประเทศดังกล่าว หากประเทศดังกล่าวเป็นประเทศที่มีความเสี่ยงสูง (เช่น มีความไม่มั่นคงทางการเมือง ระบบกฎหมายไม่ชัดเจน และ/หรือมีวัฒนธรรมการให้สินบน เป็นต้น) ที่ปรึกษาทางการเงินควรต้องประเมินว่าการประกอบธุรกิจในต่างประเทศดังกล่าวต่อไปจะส่งผลกระทบต่อชื่อเสียงของกลุ่มบริษัทของบริษัทมหาชนผู้ออกหุ้นโดยรวมหรือไม่

**3.3 ความเห็นของผู้เชี่ยวชาญในแบบ Filing**

แม้ว่าที่ปรึกษาทางการเงินไม่ได้ถูกคาดหวังให้ต้องตรวจสอบความถูกต้องของส่วนของความเห็นของผู้เชี่ยวชาญในแบบ Filing และโดยปกติแล้วที่ปรึกษาทางการเงินก็ไม่อาจตรวจสอบความถูกต้องในส่วนดังกล่าวได้ โดยเฉพาะอย่างยิ่งข้อสรุปหรือความเห็นของผู้เชี่ยวชาญ ที่ปรึกษาทางการเงินก็ควรต้องใช้ due care ในการตรวจสอบให้เป็นที่พอใจก่อนใช้ข้อสรุปหรือความเห็นของผู้เชี่ยวชาญว่าการตัดสินใจใช้ความเห็นของผู้เชี่ยวชาญนั้นสมเหตุสมผลในพฤติการณ์นั้น ๆ และไม่มีเหตุอันควรเชื่อได้ว่าข้อมูลที่ระบุในความเห็นหรือรายงานของที่ปรึกษาและ/หรือของผู้เชี่ยวชาญไม่เป็นความจริง อาจทำให้หลงผิด หรือมีข้อมูลที่ไม่ครบถ้วนในสาระสำคัญ ดังนั้น ที่ปรึกษา

ทางการเงินควรดำเนินการดังต่อไปนี้ก่อนตัดสินใจนำเอาความเห็นของผู้เชี่ยวชาญมารวมไว้ในแบบ Filing

(ก) ในกรณีที่มีเหตุควรสงสัย ที่ปรึกษาทางการเงินควรตรวจสอบรายงานหรือความเห็นของผู้เชี่ยวชาญ และตั้งคำถามเชิงรุกเกี่ยวกับประเด็นใด ๆ ที่เป็นปัญหากับผู้เชี่ยวชาญอย่างจริงจังในกรณีที่มีข้อบ่งชี้ว่าความเห็นหรือรายงานของผู้เชี่ยวชาญนั้นว่าไม่สมบูรณ์พอ หรือขาดความน่าเชื่อถือ โดยในการตรวจสอบรายงานหรือความเห็นของผู้เชี่ยวชาญนั้น ที่ปรึกษาทางการเงินควรตรวจสอบความคลาดเคลื่อน (discrepancy) หรือความขัดแย้ง (inconsistency)
ที่มีนัยสำคัญกับข้อมูลต่าง ๆ ที่บริษัทมหาชนผู้ออกหุ้นได้เปิดเผยให้แก่ที่ปรึกษาทางการเงิน รวมถึงข้อมูลที่ที่ปรึกษาทางการเงินได้รับ หรือตรวจสอบพบเองในระหว่างการทำ Due Diligence

ทั้งนี้ ที่ปรึกษาทางการเงินควรสอบทานสมมติฐานต่าง ๆ ที่ผู้เชี่ยวชาญใช้ในการจัดทำรายงานหรือความเห็น โดยอาศัยความรู้และความเข้าใจของที่ปรึกษาทางการเงินเกี่ยวกับบริษัทมหาชนผู้ออกหุ้น ธุรกิจและภาคอุตสาหกรรมนั้น ๆ ที่บริษัทมหาชนผู้ออกหุ้นประกอบธุรกิจอยู่ ประเทศต่าง ๆ ที่บริษัทมหาชนผู้ออกหุ้นนั้นประกอบธุรกิจอยู่ และแผนงานทางธุรกิจของบริษัทมหาชนผู้ออกหุ้นตามความเหมาะสม ตลอดจนประเมินว่าสมมติฐานต่าง ๆ นั้นเป็นธรรมและสมเหตุสมผลหรือไม่ นอกจากนี้ ที่ปรึกษาทางการเงินยังควรตรวจสอบข้อสงวน (qualifications) ที่ปรากฏในรายงานหรือความเห็นของผู้เชี่ยวชาญด้วย โดยควรหารือกับผู้เชี่ยวชาญถึงเหตุผลและที่มาของสมมติฐานหรือข้อสงวน (qualifications) ต่าง ๆ ตามความเหมาะสม หากสมมติฐานหรือข้อสงวน (qualifications) ต่าง ๆ ดังกล่าวผิดปกติจากที่พบโดยทั่วไปในรายงานหรือความเห็นของผู้เชี่ยวชาญอื่น ที่ปรึกษาทางการเงินควรตรวจสอบให้เป็นที่พอใจว่าการตั้งสมมติฐานหรือข้อสงวน (qualifications) ต่าง ๆ ดังกล่าวนั้นสมเหตุสมผลสำหรับเรื่องดังกล่าว

ที่ปรึกษาทางการเงินควรต้องระบุประเด็นและข้อกังวลที่สำคัญ ๆ ของที่ปรึกษาทางการเงิน
ที่เกี่ยวกับรายงานหรือความเห็นของผู้เชี่ยวชาญให้สำนักงาน ก.ล.ต. และหากรายงานหรือความเห็นของผู้เชี่ยวชาญเป็นรายงานหรือความเห็นแบบมีเงื่อนไข ที่ปรึกษาทางการเงินควรพิจารณาว่าสมควรเปิดเผยเงื่อนไขของผู้เชี่ยวชาญดังกล่าวอย่างชัดเจนในแบบ Filing หรือไม่ และหากจำเป็นอาจหารือกับที่ปรึกษากฎหมายก่อนก็ได้ เพื่อให้มีการเปิดเผยข้อมูลอย่างครบถ้วนถูกต้อง

(ข) ในกรณีที่ผู้เชี่ยวชาญได้ใช้ข้อสรุปหรือความเห็นของผู้เชี่ยวชาญอีกรายหนึ่ง ที่ปรึกษาทางการเงินควรหารือกับผู้เชี่ยวชาญและบริษัทมหาชนผู้ออกหุ้นตามความเหมาะสม เพื่อประเมินว่าผู้เชี่ยวชาญอีกรายหนึ่งนั้นมีคุณสมบัติและความเชี่ยวชาญที่จำเป็นหรือไม่ และการใช้ข้อสรุปหรือความเห็นของผู้เชี่ยวชาญอีกรายหนึ่งนั้นอยู่ในกรอบของมาตรฐานและแนวทางปฏิบัติที่ใช้กันโดยทั่วไปหรือไม่ในรอบระยะเวลาบัญชี 3 ปีที่ผ่านมา

---------------------------------------------------------------

|  |
| --- |
| **คู่มือการทำ Due Diligence ของที่ปรึกษาทางการเงินประเด็นปัญหาที่พบบ่อยครั้ง** |

ที่ปรึกษาทางการเงินต้องทำ Due Diligence เพื่อตรวจสอบว่าไม่มีปัญหาในประเด็นดังต่อไปนี้

1. **บริษัทมีโครงสร้างชัดเจน เป็นธรรม และไม่ก่อให้เกิด conflict of interest**
2. **หากบริษัทมีการทำรายการระหว่างกันกับบุคคลที่อาจมีความขัดแย้ง ต้องไม่เป็นช่องทางที่ก่อให้เกิดการถ่ายเทผลประโยชน์**
3. **บริษัทมีระบบการควบคุมภายในที่เพียงพอและมีประสิทธิภาพ**
4. **งบการเงินถูกต้องตามมาตรฐานการบัญชี และไม่มีเหตุสงสัยว่ามีการตกแต่งบัญชี**

หมายเหตุ : “*บริษัท*” ในเอกสารฉบับนี้หมายถึง บริษัทที่ยื่นคำขออนุญาตและบริษัทย่อย/บริษัทร่วมที่มีนัยสำคัญ เช่น
 มีรายได้เกินกว่าร้อยละ 10 ของรายได้รวมตามงบการเงินรวม

|  |
| --- |
| **1. บริษัทมีโครงสร้างชัดเจนเป็นธรรม และไม่ก่อให้เกิด conflict of interest** |

โดยมีประเด็นที่ต้องพิจารณา อย่างน้อยใน 4 ข้อหลัก ดังต่อไปนี้

* 1. **บุคคลที่อาจมีความขัดแย้งไม่มีการทำธุรกิจแข่งขันกับบริษัท**
	2. **บุคคลที่อาจมีความขัดแย้งไม่มีรายการระหว่างกัน / ไม่มีโอกาสเกิดรายการระหว่างกันกับบริษัท หรือถ้ามีก็มีมาตรการป้องกันความขัดแย้งทางผลประโยชน์ที่เพียงพอแล้ว**
	3. **บริษัทไม่พึ่งพิงธุรกิจของบุคคลที่อาจมีความขัดแย้ง เช่น**
* ไม่พึ่งพิงในลักษณะเป็น value chain
* ไม่ใช้ทรัพยากรหลักร่วมกัน เช่น อาคาร เครื่องจักร เป็นต้น
	1. **หากมีการปรับโครงสร้างเพื่อขจัด conflict of interest โดย**
* ผู้บริหาร/ผู้ถือหุ้นรายใหญ่ของบริษัทขายหุ้นที่ตนถืออยู่ในบริษัทที่มี conflict of interest ออกไปให้บุคคลภายนอก
* ผู้บริหารของบริษัทลาออกจากการเป็นกรรมการ / ผู้บริหารของบริษัทที่มี conflict of interest ต้องมั่นใจได้ว่า การปรับโครงสร้างดังกล่าวเป็น true transaction

**ทั้งนี้ วิธีการตรวจสอบเพื่อให้ครอบคลุม 4 ข้อหลักข้างต้น สามารถใช้วิธีการตรวจสอบดังต่อไปนี้เป็นแนวทางในการดำเนินการได้**

| **วิธีการตรวจสอบ** | **ตรวจแล้ว** | **ประเด็น (ตามแนบ)** |
| --- | --- | --- |
| **ไม่มี** | **มี** |
| **1. ตรวจสอบรายชื่อบุคคลที่อาจมีความขัดแย้ง****1.1** **ขอรายชื่อผู้ถือหุ้น ผู้บริหาร ญาติสนิทของผู้ถือหุ้นรายใหญ่และผู้บริหารของบริษัทและบริษัทที่เกี่ยวข้องที่มี conflict of interest กับบริษัท** โดยให้บุคคลที่เกี่ยวข้องรับรองเป็นลายลักษณ์อักษร หมายเหตุ :ญาติสนิท หมายถึง (1) สามี – ภรรยา โดยการจดทะเบียนตามกฎหมาย (2) บิดา มารดา พี่น้อง และบุตร รวมทั้งสามี – ภรรยาของบุตร **1.2** **กรณีรายชื่อผู้ถือหุ้นรายใหญ่ยังไม่ได้แสดงถึงบุคคลที่เป็นผู้ถือหุ้นอย่างแท้จริง เช่น เป็น** nominee account / holding company* ให้บริษัทระบุ ultimate shareholder ของผู้ถือหุ้นรายดังกล่าว และธุรกิจหลักของ ultimate shareholder โดยให้บริษัทรับรองเป็นลายลักษณ์อักษร ทั้งนี้ บริษัทควรมีเอกสารหลักฐานเพื่อสนับสนุนคำรับรองดังกล่าวด้วย

**1.3** **ตรวจสอบข้อมูลตาม (1.1) ถึง (1.2) กับ ฐานข้อมูล MOC BOL และฐานข้อมูลอื่น ๆ** เช่น google เป็นต้น เพื่อตรวจสอบว่ามีบุคคลที่อาจมีความขัดแย้งอื่นเพิ่มเติมอีกหรือไม่หมายเหตุ :ฐานข้อมูล MOC หมายถึง ฐานข้อมูลจากกระทรวงพาณิชย์ฐานข้อมูล BOL หมายถึง ฐานข้อมูลจาก Business online**1.4** **ตรวจสอบ shareholders’ agreement ระหว่างผู้ถือหุ้นของบริษัท*** สอบถามบริษัท และ/หรือ ดำเนินการให้บริษัทตรวจสอบว่าผู้ถือหุ้นของบริษัทมีการทำ shareholders’ agreement หรือไม่ โดยให้บริษัทรับรองเป็นลายลักษณ์อักษร ทั้งนี้ บริษัทควรมีเอกสารหลักฐานเพื่อสนับสนุนคำรับรองดังกล่าวด้วย และถ้ามีสัญญาดังกล่าวที่ปรึกษาทางการเงินควรวิเคราะห์ถึงอำนาจในการบริหารบริษัท เช่น ผู้ถือหุ้นกลุ่มใดเป็นผู้มีอำนาจในการบริหารบริษัทที่แท้จริงผู้ถือหุ้นรายใดบ้างที่จะมีการออกเสียงไปในทางเดียวกัน เป็นต้น
	1. **ตรวจสอบโครงสร้างการถือหุ้นและการเปลี่ยนแปลงผู้บริหารของบริษัท และนิติบุคคลที่เป็นบุคคลที่อาจมีความขัดแย้ง**กับฐานข้อมูล BOL / MOC ย้อนหลัง อย่างน้อย 1 รอบปีบัญชีและงวดบัญชีล่าสุด และหมายเหตุประกอบของงบการเงินย้อนหลังอย่างน้อย 3 รอบปีบัญชี และงวดบัญชีล่าสุด ในหัวข้อเงินลงทุน และรายการระหว่างกัน เพื่อวิเคราะห์ว่ามีโอกาสที่จะเกิด conflict of interest หรือไม่ ทั้งนี้ หากมีข้อสงสัยเป็นพิเศษ หรืออาจทำให้มีผลกระทบต่อความถูกต้องครบถ้วนของแบบ filing เช่น การเปลี่ยนแปลงผู้ถือหุ้นที่อาจกระทบกับการเปิดเผย ultimate shareholders หรือบันทึก share-base payment อาจพิจารณาข้อมูลย้อนหลังมากกว่าที่กำหนดข้างต้น

นอกจากนี้ สำหรับกรณีการขจัด conflict of interest โดยการขายหุ้นออกไปให้บุคคลภายนอก ที่ปรึกษาทางการเงินควรตรวจสอบตราสารการโอนหุ้นและสมุดทะเบียนหุ้นว่ามีการโอนหุ้นและชำระราคาจริง และตรงตามจำนวนที่มีการเปลี่ยนแปลง สำหรับกรณีการเปลี่ยนแปลงผู้บริหาร ที่ปรึกษาทางการเงินควรตรวจสอบหลักฐานการลาออก อาทิ หนังสือลาออก และรายงานการประชุมคณะกรรมการ (ถ้ามี)**1.6** **review / วิเคราะห์รายชื่อคู่ค้าที่สำคัญเพื่อตรวจสอบว่ามีรายใดที่เป็นบุคคลที่อาจมีความขัดแย้ง** ตัวอย่างคู่ค้า เช่น* ลูกค้า / supplier รายใหญ่ 10 รายแรก
* ผู้จัดจำหน่าย / ตัวแทนจำหน่ายรายใหญ่ 10 รายแรก
* เจ้าหนี้ / ลูกหนี้ รายใหญ่ 10 รายแรก
* คู่สัญญาที่สำคัญที่มีผลกระทบต่อการดำเนินงานของบริษัท หรือที่มีสัดส่วนของธุรกรรมมากกว่า 10% ของรายได้ ค่าใช้จ่ายหรือสินทรัพย์ของบริษัท แล้วแต่กรณี เช่น สัญญาเช่าทรัพย์สิน สัญญาให้/รับบริการ สัญญาทางการค้า สัญญากู้ยืม/ค้ำประกัน สัญญาให้ความช่วยเหลือทางเทคโนโลยี สัญญาซื้อขายหุ้นของบริษัทในกลุ่มโดยผู้ถือหุ้นรายใหญ่/ผู้บริหาร เป็นต้น

**นอกจากนี้ หากพบว่ามีรายการใดที่มีเงื่อนไขการค้าที่พิเศษต่างจากลูกค้าทั่วไป ควรตรวจสอบในเชิงลึกว่าคู่ค้ารายดังกล่าวเป็นบุคคลที่อาจมีความขัดแย้งหรือไม่ ทั้งนี้ ในบางกรณี เช่น บริษัทที่มีคู่ค้าที่เป็นรายย่อยจำนวนมาก ที่ปรึกษาทางการเงินควรขยายขอบเขตการตรวจสอบเพิ่มเติม รวมทั้งควรตรวจสอบในเชิงลึก ในกรณีที่พบว่าคู่ค้าที่มีเงื่อนไขการทำรายการที่ผิดปกติ รายการที่เกิดขึ้นเพียงครั้งเดียวหรือที่เพิ่งเกิดขึ้น และมีขนาดรายการที่มีนัยสำคัญ เพื่อให้มั่นใจได้ว่ารายการดังกล่าวไม่มีผลกระทบต่อบริษัทหรืองบการเงินอย่างมีนัยสำคัญ****2. ตรวจสอบการพึ่งพิงทางธุรกิจ โดยลักษณะการพึ่งพิง เช่น*** มีรายการระหว่างกันอย่างต่อเนื่อง
* ขนาดรายการค่อนข้างใหญ่เมื่อเทียบกับตนเองหรือกับบุคคลที่อาจมีความขัดแย้ง
* ซื้อวัตถุดิบที่จำเป็นต่อการผลิตสินค้าจากบุคคลที่อาจมีความขัดแย้ง

หากพบว่า บริษัทและบริษัทที่เกี่ยวข้องมีโครงสร้างที่พึ่งพิงกันอย่างมีนัยสำคัญอาจพิจารณาปรับโครงสร้างเพื่อขจัด conflict of interest โดยการรวมบริษัทที่มีการพึ่งพิงทางธุรกิจเข้ามาอยู่ในกลุ่มของบริษัท**3.** **หากมีการปรับโครงสร้างเพื่อขจัด conflict of interest ต้องตรวจสอบว่าเป็น true transaction และไม่มี conflict of interest แล้ว เช่น**(ก) สอบถามเหตุผลที่ขาย / ลาออก เพื่อนำมาพิจารณาความสมเหตุสมผล(ข) สอบถามว่าผู้ซื้อเป็นใคร เคยทำธุรกิจอะไรมาก่อนและมีความเกี่ยวข้องหรือไม่ (เช่น เป็นพนักงาน ผู้บริหารของบริษัทในกลุ่มของกลุ่มผู้ถือหุ้นรายใหญ่/ผู้บริหาร) มีการจ่ายเงินกันจริงหรือไม่ และจ่ายให้ใคร พร้อมทั้งขอเอกสารเพื่อใช้สอบยันข้อเท็จจริง เช่น* กรณีที่ผู้ซื้อเป็นนิติบุคคล ให้ตรวจสอบประวัติการเปลี่ยนแปลงผู้ถือหุ้นและผู้บริหารของผู้ซื้อว่ามีความเกี่ยวข้องกับบุคคลที่อาจมีความขัดแย้งหรือไม่
* ตรวจสอบเอกสารที่เกี่ยวข้อง เช่น สัญญาซื้อขาย หลักฐานการชำระเงิน เป็นต้น

(ค) หากภายหลังปรับโครงสร้างเพื่อขจัด conflict of interest แล้วพบข้อมูลในลักษณะดังต่อไปนี้ ให้ตั้งข้อสงสัยว่าการทำรายการอาจไม่เป็น true transaction และต้องขยายขอบเขตการตรวจสอบ เพื่อพิสูจน์ว่าเป็นการปรับโครงสร้างเพื่อขจัด conflict of interest จริงหรือไม่* บริษัทที่ขายออกไปยังคงมีที่ตั้ง / เบอร์โทรศัพท์ อยู่ที่เดียวกับบริษัท
* บริษัทที่ขายออกไปยังคงมีรายการระหว่างกันกับบริษัทอย่างต่อเนื่อง หรือมีราคา / เงื่อนไขการค้า การให้ความช่วยเหลือที่ผิดปกติ
* ผู้ถือหุ้นรายใหญ่ถือหุ้นในสัดส่วนที่สูงแต่ไม่เป็นผู้บริหาร
* กรณีที่แก้ไขด้วยการลาออกจากกการเป็นผู้บริหาร ให้ตรวจสอบว่ายังมีอำนาจควบคุมบริษัทอยู่หรือไม่ เช่น เป็นที่ปรึกษาบริษัทหรือได้รับมอบอำนาจช่วง ให้ลงนามแทนคณะกรรมการบริษัทได้ (เป็น shadow director)
 |  |  |  |

|  |
| --- |
| **2. หากบริษัทมีการทำรายการระหว่างกันกับบุคคลที่อาจมีความขัดแย้ง ต้องไม่เป็นช่องทางที่ก่อให้เกิดการถ่ายเทผลประโยชน์** |

โดยมีประเด็นที่ต้องพิจารณาอย่างน้อยใน 3 ข้อหลัก ดังต่อไปนี้

**2.1 รายการระหว่างกันมีราคาและเงื่อนไขเป็นไปตามตลาด (เช่น เป็นสินค้าประเภท commodity ที่มีราคาตลาดอ้างอิง) หรือเหมือนกับที่ทำกับบุคคลภายนอก**

**2.2 การทำรายการระหว่างกันต้องมีความจำเป็น มีความสมเหตุสมผล และเป็นประโยชน์ต่อบริษัท เช่น บริษัทต้องไม่มีการให้ความช่วยเหลือทางการเงินไม่ว่าเป็นการให้กู้ยืมหรือค้ำประกันกับบุคคลที่อาจมีความขัดแย้งที่ทำให้บริษัทเสียประโยชน์**

**2.3 มีการกำหนดมาตรการป้องกัน conflict of interest ที่ชัดเจน เพียงพอ และเป็นธรรม มีขั้นตอนการอนุมัติชัดเจน
มีระบบ check and balance และมีการตรวจสอบอย่างมีประสิทธิภาพ**

**ทั้งนี้ วิธีการตรวจสอบเพื่อให้ครอบคลุม 3 ข้อหลักข้างต้น สามารถใช้วิธีการตรวจสอบในเรื่องดังต่อไปนี้
เป็นแนวทางในการตรวจสอบได้**

| **วิธีการตรวจสอบ** | **ตรวจแล้ว** | **ประเด็น (ตามแนบ)** |
| --- | --- | --- |
| **ไม่มี** | **มี** |
| **1.** **รวบรวมรายการระหว่างกันที่บริษัททำกับบุคคลที่อาจมีความขัดแย้งตามข้อ 1 ย้อนหลัง 1 รอบปีบัญชีและงวดบัญชีล่าสุดพร้อมกับเช็คสอบความครบถ้วนของข้อมูลกับงบการเงิน และพิจารณาแนวโน้มการเกิดรายการระหว่างกัน*** เป็นรายการที่เกิดขึ้นอย่างต่อเนื่อง / เป็นเฉพาะคราว (one time transaction)
* เป็นรายการปกติ / พิเศษ

หากพบการทำรายการที่ผิดปกติ เช่น บริษัททำสัญญารับความช่วยเหลือด้านการบริหารจัดการ / ด้านคำปรึกษา / ด้านตลาดและวิจัยจากบริษัทแม่ โดยคิดค่าธรรมเนียมในอัตราที่สูง ให้ขยายขอบเขตการตรวจสอบในเชิงลึกเพิ่มขึ้น โดยพิจารณาถึงความจำเป็นและความสมเหตุสมผลของการทำรายการ นอกจากนี้ หากพบว่ามีรายการระหว่างกันที่มีเงื่อนไขผิดปกติที่อาจกระทบกับการรับรู้รายได้ในงวดปีปัจจุบันและงวดล่าสุด อาจพิจารณาข้อมูลย้อนหลังมากกว่าที่กำหนดข้างต้น **2. ตรวจสอบว่า มีราคาหรือเงื่อนไขเป็นไปตามตลาดหรือเหมือนกับที่ทำกับบุคคลภายนอก เช่น*** สุ่มตรวจสอบ invoice โดยเปรียบเทียบราคา / เงื่อนไขการชำระเงินว่าต่างจากที่ทำกับลูกค้าทั่วไป / ข้อมูลอุตสาหกรรมหรือไม่ ทั้งนี้ ราคาและเงื่อนไขที่นำมาใช้อ้างอิงต้องมีขนาดและปริมาณของรายการที่มากเพียงพอจึงจะเป็นราคาและเงื่อนไขที่น่าเชื่อถือ

นอกจากนี้ ยังอาจตรวจสอบได้จากยอดรวมรายการและเปรียบเทียบเงื่อนไขโดยรวมกับรายการที่ทำกับบุคคลภายนอก (ถ้ามี) โดยอาจใช้ข้อมูลจากผู้สอบบัญชี ซึ่งได้ทำการตรวจสอบรายการและ invoice ที่เกี่ยวข้องแล้ว* ตัวอย่างนโยบายราคาที่คลุมเครือ เช่น ราคาที่ตกลงร่วมกัน เป็นต้น
* ตัวอย่างนโยบายราคาที่ชัดเจน เช่น ราคาเท่ากับที่คิดกับลูกค้ารายอื่น เป็นต้น

**3. การตรวจสอบการให้ความช่วยเหลือทางการเงิน*** ไม่มีการให้ความช่วยเหลือทางการเงินแก่บุคคลที่อาจมีความขัดแย้ง ยกเว้นเป็นการให้ความช่วยเหลือตามสัดส่วนการถือหุ้น

**4. กรณีบุคคลที่อาจมีความขัดแย้งมีธุรกิจที่มี potential ที่จะเกิดรายการระหว่างกันกับบริษัทถึงแม้ในระยะเวลาที่ผ่านมายังไม่มีรายการระหว่างกันจะด้วยเหตุผลใดก็ตาม เช่น อยู่ระหว่างก่อสร้างโรงงาน / ฟื้นฟูกิจการ เป็นต้น*** ให้สอบถามผู้บริหารถึงมาตรการป้องกัน conflict of interest ในกรณีที่เกิดรายการระหว่างกันในอนาคต เพื่อนำข้อมูลมาเปิดเผยต่อผู้ลงทุน

**5. review คู่มือการปฏิบัติงาน (work flow) และรายงานของฝ่ายตรวจสอบภายใน / รายงานการประชุมของคณะกรรมการตรวจสอบ / คณะกรรมการบริษัทเกี่ยวกับขั้นตอนการทำรายการระหว่างกัน และสัมภาษณ์กรรมการผู้บริหารคณะกรรมการตรวจสอบ ฝ่ายตรวจสอบภายในพร้อมกับสุ่มตรวจสอบว่าได้มีการปฏิบัติตามขั้นตอนที่กำหนดแล้ว****6. กำหนดขั้นตอนการตรวจสอบที่ชัดเจนและมีประสิทธิภาพ*** ผู้มีส่วนได้เสียไม่สามารถอนุมัติรายการ
* มีการบันทึกความเห็นของผู้อนุมัติรายการเป็นลายลักษณ์อักษร และระบุความจำเป็นและสมเหตุสมผลของการทำรายการอย่างชัดเจน
* มีระบบ pre และ post audit โดยคณะกรรมการตรวจสอบ

**7. กรณีใช้ราคาประเมิน ต้องตรวจสอบว่า ทั้งบริษัทประเมินมูลค่าและผู้ประเมินหลักอยู่ใน list สำนักงาน ก.ล.ต.****8. กรณีซื้อทรัพย์สินที่มีนัยสำคัญ เช่น ที่ดินที่มีมูลค่าสูง ให้ตรวจสอบว่าการซื้อทรัพย์สินดังกล่าวเป็นการทำรายการกับบุคคลที่อาจมีความขัดแย้งหรือไม่ เช่น ตรวจสอบหลังโฉนดที่ดินว่า*** มีผู้บริหาร / ผู้ถือหุ้นรายใหญ่ไปซื้อคั่นระหว่างกลางเป็นช่วงเวลาสั้น ๆ ก่อนขายต่อให้บริษัท ทำให้มีข้อสงสัยว่า ผู้บริหาร / ผู้ถือหุ้นรายใหญ่ไปซื้อดักไว้ก่อน แล้วนำมาขายต่อให้บริษัทในราคาที่แพงกว่าที่ตนซื้อมาหรือไม่
* มีบุคคลอื่นเข้าไปซื้อคั่นระหว่างกลางเป็นช่วงเวลาสั้น ๆ ก่อนขายต่อให้บริษัท ทำให้มีข้อสงสัยว่าหากบุคคลอื่นดังกล่าวมีความเกี่ยวข้องกับบุคคลที่อาจมีความขัดแย้ง การซื้อคั่นในลักษณะดังกล่าวอาจทำเพื่อเลี่ยงมิให้การซื้อที่ดินของบริษัทเข้าข่ายเป็นการทำรายการกับบุคคลที่มีความขัดแย้ง ซึ่งไม่ต้องจัดให้มีการทำรายงานประเมินราคาโดยผู้ประเมินราคาอิสระหรือไม่

หากมีข้อสงสัยในลักษณะดังกล่าว ให้ขยายขอบเขตการตรวจสอบเพิ่มเติม ซึ่งหากพิจารณาแล้วเป็นรายการที่ทำกับบุคคลที่อาจมีความขัดแย้งบริษัทต้องจัดให้มีการประเมินมูลค่าทรัพย์สินโดยบริษัทประเมินมูลค่าทรัพย์สินและผู้ประเมินหลักที่อยู่ใน list สำนักงาน ก.ล.ต. |  |  |  |

|  |
| --- |
| **3. ระบบการควบคุมภายใน** |

โดยมีประเด็นที่ต้องพิจารณาอย่างน้อยใน 2 ข้อหลัก ดังต่อไปนี้

**3.1 ระบบการควบคุมภายในเพียงพอและมีประสิทธิภาพ**

**3.2 การควบคุมด้านการบริหารจัดการ (management control) มี check and balance และมีการแบ่งแยกอำนาจหน้าที่ชัดเจนเป็นลายลักษณ์อักษร และปฏิบัติตามการแบ่งแยกขอบเขตอำนาจที่กำหนดไว้**

**ทั้งนี้ การพิจารณาระบบการควบคุมภายในให้รวมถึงบริษัทย่อยทุกบริษัทที่ (ก) มีสัดส่วนรายได้ (ไม่ต้อง pro rate) อย่างน้อย
ร้อยละ 30 ของรายได้รวมตามงบการเงินรวม หรือ (ข) มีขนาดของสินทรัพย์ หนี้สิน ส่วนของผู้ถือหุ้น ตลอดจนกำไรหรือขาดทุนมีนัยสำคัญต่อบริษัท**

**วิธีการตรวจสอบเพื่อให้ครอบคลุม 2 ข้อหลักข้างต้น สามารถใช้วิธีการตรวจสอบในเรื่องดังต่อไปนี้เป็นแนวทางในการดำเนินการได้**

| **วิธีการตรวจสอบ** | **ตรวจแล้ว** | **ประเด็น (ตามแนบ)** |
| --- | --- | --- |
| **ไม่มี** | **มี** |
| 1. **การตรวจสอบข้อบกพร่องของระบบการควบคุมภายใน**
2. **สอบถามฝ่ายตรวจสอบภายใน คณะกรรมการตรวจสอบ และผู้สอบบัญชีเกี่ยวกับความเพียงพอและประสิทธิภาพของระบบการควบคุมภายใน** โดยในการสอบถามให้ครอบคลุมถึงประเด็นว่าบริษัทมีการปฏิบัติตามระบบการควบคุมภายในที่กำหนดไว้แล้วหรือไม่ ทั้งนี้ องค์ประกอบของระบบการควบคุมภายในมี 5 ประการ ดังต่อไปนี้
* สภาพแวดล้อมการควบคุม (Control Environment) : บุคลากรในองค์กรตระหนักถึงความจำเป็นและความสำคัญของการควบคุมภายใน โดยต้องเข้าใจบทบาท ขอบเขต อำนาจหน้าที่ความรับผิดชอบของตนเอง
* ประเมินความเสี่ยง (Risk Assessment) : มีกระบวนการและดำเนินการประเมินความเสี่ยงขององค์กรเพื่อกำหนดมาตรการหรือวิธีการควบคุมที่เหมาะสม และมีประสิทธิผลในการจัดการความเสี่ยงนั้น
* กิจกรรมการควบคุม (Control Activity) : การปฏิบัติตามนโยบายและขั้นตอนการปฏิบัติงานเกี่ยวกับการควบคุมภายในรวมทั้งกิจกรรมการควบคุมที่กำหนดอย่างครบถ้วน ได้แก่ การอนุมัติการมอบอำนาจการตรวจทาน การกระทบยอดการสอบทานผลการดำเนินงานการป้องกันและดูแลรักษาทรัพย์สินและการแบ่งแยกอำนาจและหน้าที่
* สารสนเทศและการสื่อสาร (Information & Communication): การควบคุมภายในด้านสารสนเทศและการสื่อสารที่ดีจะเกิดขึ้นได้ต่อเมื่อได้มีการรวบรวมและชี้แจงข้อมูลข่าวสารทางการเงินและข่าวสารอื่น ๆ ที่เกี่ยวกับการดำเนินงานขององค์กรให้แก่บุคคลทั้งในและนอกองค์กรทราบ
* การติดตามประเมินผล (Monitoring) : มีวิธีการติดตามประเมินผล เพื่อให้มั่นใจว่ามีการปฏิบัติตามขั้นตอนการปฏิบัติงานอย่างสม่ำเสมอ และมีการปรับปรุงขั้นตอนการปฏิบัติงานให้เหมาะสมกับสถานการณ์ปัจจุบัน
1. **เช็คสอบความเพียงพอและมีประสิทธิภาพของระบบการควบคุมภายในจากเอกสารดังต่อไปนี้**
* M/L ของผู้สอบบัญชี
* รายงานผลการตรวจสอบของฝ่ายตรวจสอบภายใน
* รายงานการประชุมของคณะกรรมการตรวจสอบ
* รายงานการประชุมของคณะกรรมการบริษัท
* รายงานการตรวจสอบของที่ปรึกษาซึ่งเป็นผู้ตรวจสอบจากภายนอก
* รายงานการประเมินคุณภาพจากองค์กรต่าง ๆ (ถ้ามี)

**จากข้อ 1.1 และ 1.2 หากพบว่าบริษัทมีข้อบกพร่อง ให้ตรวจสอบเพิ่มเติมว่าบริษัทจะดำเนินการแก้ไขข้อบกพร่องดังกล่าวเมื่อใดและอย่างไร**1. **กรณีที่ผู้สอบบัญชีใช้วิธีตรวจสอบเน้น Substantive test โดยมิได้ประเมินระบบการควบคุมภายในของบริษัท อาจเป็นข้อบ่งชี้ว่าระบบการควบคุมภายในอาจไม่เพียงพอ**
* ต้องตรวจสอบให้มั่นใจว่า บริษัทมีระบบการควบคุมภายในที่เพียงพอและมีประสิทธิภาพ โดยอาจจัดหาผู้เชี่ยวชาญที่เป็นอิสระเข้ามาประเมินระบบการควบคุมภายใน
1. **กรณีบริษัทเพิ่งมีการวางระบบการควบคุมภายในใหม่หรือแก้ไขระบบการควบคุมภายในเดิม**
* ต้องมั่นใจได้ว่าบริษัทได้ปฏิบัติตามระบบที่ปรับปรุงใหม่มาเป็นระยะเวลาหนึ่งแล้ว (อย่างน้อย 3 เดือน) และมีผู้เชี่ยวชาญอิสระเข้ามาประเมินระบบควบคุมภายใน
1. **ตรวจสอบว่าระบบควบคุมการบริหารจัดการของบริษัทมีการกำหนดอำนาจอนุมัติวงเงิน และการแบ่งแยกอำนาจหน้าที่ที่ชัดเจน สมเหตุสมผลรวมทั้งมีระบบ check and balance**
2. **การแบ่งแยกอำนาจการบริหารจัดการมีความชัดเจนและการกำหนดวงเงินอนุมัติมีความสมเหตุสมผล**
* แบ่งแยกอำนาจอย่างน้อย 4 ด้านต่อไปนี้ออกจากกัน (ก) อำนาจอนุมัติ (ข) การบันทึกบัญชี (ค) การดูแลทรัพย์สิน และ (ง) การตรวจสอบ
* วงเงินที่ผู้อนุมัติรายการได้รับมอบอำนาจต้องไม่สูงเกินความจำเป็นทางธุรกิจเมื่อเทียบกับรายได้ / สินทรัพย์ / ส่วนของผู้ถือหุ้นของบริษัท
* หากเป็นการอนุมัติรายการสำคัญที่มีขนาดใหญ่ ควรให้คณะกรรมการบริษัทเป็นผู้อนุมัติ โดยกรรมการที่มีส่วนได้เสียต้องไม่มีสิทธิออกเสียง
1. **มีการกำหนดการสอบยันและผู้สอบยันมีความเป็นอิสระ**
* ผู้สอบยันไม่เป็นบุคคลที่เกี่ยวข้องหรือมีผลประโยชน์ร่วมหรือเป็นคนในครอบครัวเดียวกันกับบุคคลที่เกี่ยวข้องในเรื่องดังกล่าว เช่น ไม่ได้เป็นสามีภรรยา บิดา – มารดา และบุตรของบุคคลที่เกี่ยวข้องในเรื่องดังกล่าว
* กรรมการตรวจสอบไม่ควรมีอำนาจลงนามผูกพันบริษัท
* กรณีเป็น family business ซึ่งคณะกรรมการบริษัทส่วนใหญ่เป็นคนในครอบครัวของผู้ถือหุ้นรายใหญ่ หรือ MD และ CFO เป็นคนในครอบครัวของผู้ถือหุ้นรายใหญ่ควรให้ความสำคัญเป็นพิเศษและควรแนะนำให้บริษัทมีการควบคุมภายในที่รัดกุม และมี check and balance เช่น
* ประธานกรรมการบริษัทและ MD ไม่ควรเป็นคนเดียวกัน
* ให้ความสำคัญเป็นพิเศษกับการสอบยันและการทำหน้าที่ของคณะกรรมการตรวจสอบและฝ่ายตรวจสอบภายใน เช่น
* ให้ฝ่ายตรวจสอบภายในตรวจสอบการทำรายการที่สำคัญและมีขนาดใหญ่ทุกรายการ
* กรณีเป็นการทำรายการกับบุคลที่อาจมีความขัดแย้ง ผู้อนุมัติการทำรายการต้องไม่ใช่บุคคลที่มีส่วนได้เสียจากการทำรายการดังกล่าว
* รายงานการทำรายการกับบุคคลที่อาจมีความขัดแย้งให้คณะกรรมการตรวจสอบรับทราบอย่างสม่ำเสมอ เช่น ทุก ๆ ไตรมาส
* ให้เข้มงวดเป็นพิเศษกับการมอบอำนาจให้อนุมัติรายการต่าง ๆ และวงเงินที่มอบอำนาจ
1. **กรรมการตรวจสอบมีความเป็นอิสระตามเกณฑ์ของสำนักงาน ก.ล.ต. มีความรู้ความสามารถที่จะคุ้มครองผู้ถือหุ้นรายย่อย และรายงานตรงต่อคณะกรรมการบริษัท**
* ตรวจสอบความเป็นอิสระของกรรมการตรวจสอบจากฐานข้อมูล MOC / BOL และหัวข้อรายการระหว่างกันในหมายเหตุประกอบงบการเงิน
* สัมภาษณ์กรรมการตรวจสอบว่า กรรมการตรวจสอบมีความรู้ความสามารถและความเข้าใจที่จะสามารถรักษาผลประโยชน์ของผู้ถือหุ้นรายย่อยได้ เช่น สามารถบ่งชี้ถึงปัญหาของระบบการควบคุมภายในที่ต้องแก้ไข เป็นต้น
1. **มีฝ่ายตรวจสอบภายในไม่ว่า in-house หรือ outsource ซึ่งมีความเป็นอิสระมีความรู้ความสามารถ และรายงานตรงต่อคณะกรรมการตรวจสอบ และเข้าตรวจสอบการปฏิบัติตามระบบการควบคุมภายในของบริษัทอย่างสม่ำเสมอ**
 |  |  |  |

|  |
| --- |
| **4. งบการเงิน** |

โดยมีประเด็นที่ต้องพิจารณาอย่างน้อยใน 2 ข้อหลัก ดังต่อไปนี้

**4.1 งบการเงินถูกต้องตามมาตรฐานการบัญชี และไม่มีเหตุสงสัยว่ามีการตกแต่งบัญชี**

**4.2 บุคลากรฝ่ายบัญชีมีความรู้ความสามารถเพียงพอ**

**วิธีการตรวจสอบเพื่อให้ครอบคลุม 2 ข้อหลักข้างต้นสามารถใช้วิธีการตรวจสอบในเรื่องดังต่อไปนี้เป็นแนวทางในการดำเนินการได้**

| **วิธีการตรวจสอบ** | **ตรวจแล้ว** | **ประเด็น (ตามแนบ)** |
| --- | --- | --- |
| **ไม่มี** | **มี** |
| 1. **ผู้สอบบัญชีอยู่ใน list สำนักงาน ก.ล.ต.**
2. **หน้ารายงานผู้สอบบัญชี ไม่มีลักษณะดังต่อไปนี้**
3. งบการเงินผิดมาตรฐานการบัญชี
4. ไม่แสดงความเห็นต่องบการเงิน
5. มีเงื่อนไขเนื่องจากถูกจำกัดขอบเขตโดยผู้บริหาร
6. **หน้ารายงานผู้สอบบัญชีไม่มีข้อสังเกตที่ผิดปกติหากมีให้ตรวจสอบในเชิงลึกต่อไป**
7. **สอบถามผู้สอบบัญชีและกรรมการตรวจสอบเกี่ยวกับปัญหาการจัดทำงบการเงิน การให้ความร่วมมือของบริษัท และความรู้ความสามารถของบุคลากรฝ่ายบัญชี เช่น**
* เมื่อเปรียบเทียบงบ in-house กับงบ audit แล้วไม่มีความแตกต่างในประเด็นและจำนวนเงินที่มีนัยสำคัญ
* บริษัทสามารถจัดทำงบการเงินให้เสร็จทันเวลา
1. **กรณีที่ตรวจพบรายการที่มีลักษณะผิดปกติ ให้ทำการตรวจสอบในเชิงลึกเพิ่มเติม ตัวอย่าง เช่น**
* มีรายการหรือตัวเลขผิดปกติ หรือมีตัวเลขที่เปลี่ยนแปลงจากงวดก่อนอย่างมาก
* ไม่เปิดเผย aging ลูกหนี้หรือเปิดเผยไม่ชัดเจน
* แม้ลูกหนี้การค้าค้างหนี้นาน แต่ก็ยังคงขายสินค้าให้ลูกหนี้รายนั้น
* ไม่มีการตั้งค่าเผื่อหนี้สงสัยจะสูญ แม้ว่าจะค้างชำระมาเป็นเวลานาน
* มีการตั้งค่าเผื่อหนี้สงสัยจะสูญไม่เพียงพอสำหรับยอดลูกหนี้ที่ค้างหนี้นานกว่า 1 ปี
* ไม่มีการตั้งค่าเผื่อการเสื่อมสภาพของสินค้าคงเหลือ กรณีเป็นสินค้าที่เสื่อมสภาพง่าย / ล้าสมัยง่าย
* กรณีปรับโครงสร้างภายในกลุ่ม (under common control) มีการบันทึก goodwill เป็นสินทรัพย์ของบริษัท
* กรณีขายสินทรัพย์หลักที่มีขนาดใหญ่ให้ดูว่าเป็น true sale หรือไม่
* มีการตั้งด้อยค่าทรัพย์สินจำนวนมาก
* มีตัวเลขของรายการที่เปลี่ยนแปลงจากงวดก่อนมาก เช่น สินค้าคงเหลือหรือลูกหนี้การค้าเพิ่มขึ้นมาก
* การโอน deferred revenue หรือรายได้รับล่วงหน้า เป็นรายได้จำนวนมาก
* บริษัทถือหุ้นส่วนใหญ่ในสัดส่วนสูง แต่บันทึกเป็นเงินลงทุนในบริษัทร่วม
* บริษัทซื้อทรัพย์สิน (เช่น ที่ดิน อาคาร) โดยไม่มีแผนในการนำทรัพย์สินนั้นมาใช้ในการดำเนินธุรกิจของบริษัท
* เงื่อนไขสัญญามีรายละเอียด / เงื่อนไขผิดปกติไปจากสัญญาอื่น ๆ

ทั้งนี้ หากตรวจสอบแล้วพบว่ารายการดังกล่าวผิดปกติอย่างมีสาระสำคัญ ควรแนะนำให้บริษัทแก้ไขงบการเงินดังกล่าว1. **หากการทำ Due Diligence ของที่ปรึกษาทางการเงินพบว่ามีรายการที่ยังไม่เปิดเผยในหมายเหตุประกอบงบการเงิน เช่น**
* เปิดเผยรายการระหว่างกันไม่ครบทุกรายการหรือเปิดเผยนโยบายราคาและเงื่อนไขทางการค้าไม่ครบถ้วน
* เปิดเผยภาระผูกพันที่สำคัญ เช่น ภาระค้ำประกันเงินกู้ เป็นต้น ไม่ครบถ้วน

ควรแนะนำให้บริษัทปรับปรุงการเปิดเผยข้อมูลในหมายเหตุประกอบงบการเงินให้ชัดเจนขึ้นในงวดถัดไป |  |  |  |

**ข้อพึงระวัง**

แม้ว่าที่ปรึกษาทางการเงินจะได้ทำ Due Diligence อย่างน้อย ตามแนวทางทั้ง 4 ข้อนี้แล้ว แต่หากสำนักงาน ก.ล.ต. พบเรื่องดังต่อไปนี้

1. การประเมินมูลค่าทรัพย์สินของบริษัทมีสมมติฐานที่ใช้ในการกำหนดราคาไม่สมเหตุสมผล
2. มีประเด็นข้อสงสัยว่างบการเงินของบริษัทอาจไม่ถูกต้อง เช่น ในงวดบัญชีล่าสุดก่อนยื่นคำขออนุญาตบริษัทมีการเปลี่ยนนโยบายบัญชีที่อาจช่วยในการตกแต่งรายได้หรือมีการขายสินทรัพย์ (เช่น ลูกหนี้ หุ้น) ที่อาจไม่เป็น true transaction เป็นต้น

สำนักงาน ก.ล.ต. อาจขอให้บริษัทดำเนินการเพิ่มเติม เช่น จัดให้มีการประเมินมูลค่าทรัพย์สินใหม่ หรือแก้ไขรายงานประเมินมูลค่าทรัพย์สินฉบับเดิม หรือให้แก้ไขงบการเงิน ซึ่ง***การสั่งการดังกล่าวอาจมีผลให้ระยะเวลาในการพิจารณาคำขออนุญาตต้องใช้เวลานานขึ้น*** ดังนั้น หากที่ปรึกษาทางการเงินมีข้อสงสัยเกี่ยวกับกรณีข้างต้น ที่ปรึกษาทางการเงินควรแนะนำให้บริษัทดำเนินการแก้ไขก่อนยื่นคำขออนุญาตต่อสำนักงาน ก.ล.ต.

|  |
| --- |
| **ตัวอย่างแหล่งข้อมูลที่สำคัญที่ที่ปรึกษาทางการเงินควรใช้ในการทำ Due Diligence** |

1. **สัมภาษณ์ข้อมูลจากผู้บริหาร คณะกรรมการตรวจสอบฝ่ายตรวจสอบภายใน ผู้สอบบัญชี**
2. **ตรวจสอบข้อมูลในเอกสารดังต่อไปนี้ ย้อนหลังอย่างน้อย 1 รอบปีบัญชีและงวดบัญชีล่าสุด**
3. Search Engine อาทิ Google หรือ Facebook หรือ เว็บไซต์อื่นๆ ที่สามารถใช้เพื่อค้นหาข้อมูลอื่น ๆ
4. สำเนาหนังสือบริคณห์สนธิ สำเนาหนังสือรับรองกระทรวงพาณิชย์ ข้อบังคับบริษัท
5. รายชื่อผู้ถือหุ้นของบริษัท บริษัทย่อย บริษัทร่วมและบริษัทที่เกี่ยวข้อง (แบบ บอจ. 5)
6. รายงานการประชุมในปีที่ผ่านมาจนถึงปัจจุบัน
* รายงานการประชุมผู้ถือหุ้น
* รายงานการประชุมคณะกรรมการบริษัท (รวมรายงานการประชุมเกี่ยวกับการมอบอำนาจด้วย)
* รายงานการประชุมคณะอนุกรรมการต่าง ๆ เช่น คณะกรรมการบริหาร คณะกรรมการตรวจสอบ
เป็นต้น
1. รายงานความเห็นของที่ปรึกษากฎหมายในคดีฟ้องร้องต่าง ๆ
2. งบการเงินของบริษัทและบริษัทย่อย อย่างน้อย 3 รอบปีบัญชีย้อนหลังและงวดบัญชีล่าสุด
3. รายงานการประเมินระบบการควบคุมภายในของบริษัท และบริษัทย่อยทุกบริษัทที่ (ก) มีสัดส่วนรายได้
(ไม่ต้อง pro rate) อย่างน้อยร้อยละ 30 ของรายได้รวมจากงบการเงินรวม หรือ (ข) ขนาดของสินทรัพย์ หนี้สิน ส่วนของผู้ถือหุ้น ตลอดจนกำไรหรือขาดทุนมีนัยสำคัญต่อบริษัท โดยรายงานการประเมินดังกล่าวอาจจัดทำโดยผู้ตรวจสอบภายในที่เป็น in-house หรือ outsource ก็ได้ ทั้งนี้ เพื่อให้มั่นใจได้ว่า บริษัทและบริษัทย่อยที่มีนัยสำคัญมีระบบควบคุมภายในที่รัดกุมเพียงพอและทำให้สามารถจัดทำรายงาน
4. การเปิดเผยข้อมูลได้อย่างถูกต้องและน่าเชื่อถือ
5. Management Letter (M/L) ของผู้สอบบัญชี
6. Audit plan ของผู้ตรวจสอบภายใน
7. คู่มือกำหนดขอบเขต อำนาจหน้าที่ และวงเงินของผู้บริหาร
8. โครงสร้างขององค์กร
9. รายงานของหน่วยงานของรัฐที่กำกับดูแลบริษัท เช่น ผลการตรวจสอบของธนาคารแห่งประเทศไทย (กรณีสถาบันการเงิน) รวมถึงหนังสือโต้ตอบกับหน่วยงานทางการที่กำกับดูแลบริษัท (Correspondent letter)
ในเรื่องที่สำคัญ เช่น หนังสือจากกรมสรรพากร หนังสือจากธนาคารแห่งประเทศไทย (กรณีธนาคารพาณิชย์) หนังสือจากกรมการประกันภัย (กรณีธุรกิจประกันภัย) เป็นต้น
10. สัญญาที่เกี่ยวข้อง (ถ้ามี) เช่น สัญญาเงินกู้ สัญญาซื้อขายที่ดิน สัญญาซื้อขายวัตถุดิบ ภาระผูกพันของบริษัท เป็นต้น
11. ข่าวสารต่าง ๆ เช่น ข่าวในหน้าหนังสือพิมพ์ย้อนหลัง

ทั้งนี้ หากมีข้อสงสัยเป็นพิเศษในระหว่างการทำ Due Diligence หรือมีกรณีที่อาจทำให้มีผลกระทบต่อความถูกต้องครบถ้วนของแบบ filing เช่น การเปลี่ยนแปลงผู้ถือหุ้นที่อาจกระทบกับการเปิดเผย ultimate shareholders หรือบันทึก share-base payment อาจพิจารณาข้อมูลย้อนหลังมากกว่าที่กำหนดข้างต้น

|  |
| --- |
| **เอกสารประกอบการทำ Due Diligence ในเบื้องต้น** |

| **เอกสารที่ต้องศึกษา(ทั้งบริษัทจดทะเบียนและคู่สัญญา)** | **ไม่มี** | **มี** | **หมายเหตุ** |
| --- | --- | --- | --- |
| **เอกสารที่ต้องศึกษาในเบื้องต้นมีรายละเอียดดังนี้**1. แบบแสดงรายการข้อมูล (แบบ 56-1) (กรณีบริษัทจดทะเบียน)
2. รายงานประจำปี
3. งบการเงินย้อนหลัง 3 ปี และงบการเงินไตรมาสล่าสุดพร้อมหมายเหตุประกอบงบการเงิน
4. โครงสร้างการจัดองค์กรล่าสุด
5. บัญชีรายชื่อผู้ถือหุ้นและ/หรือสมุดทะเบียนหุ้นล่าสุด 3 ปี
6. รายชื่อกรรมการและผู้บริหาร
7. รายชื่อผู้มีอำนาจควบคุม ลงนามรับรองโดยบริษัทจดทะเบียนและคู่สัญญา
8. หนังสือรับรองล่าสุด หนังสือบริคณห์สนธิ และข้อบังคับบริษัท
9. ข้อมูลภาวะอุตสาหกรรมและการแข่งขัน
10. ข้อมูลจากแหล่งอื่น ๆ เช่น
11. ฝ่ายวิจัยของธนาคาร บริษัทหลักทรัพย์หน่วยงานต่าง ๆ ที่เกี่ยวข้อง
12. ข่าวจากหนังสือพิมพ์/แหล่งข้อมูลสาธารณะในอินเตอร์เน็ต
13. สารสนเทศที่เคยส่งให้สำนักงาน ก.ล.ต. หรือ ตลาดหลักทรัพย์ฯ
14. การสัมภาษณ์ผู้บริหาร
15. งบการเงินภายในบริษัทล่าสุด (Management Account) (ถ้ามี)
16. Internal Budget Plan (ถ้ามี)
17. ประมาณการทางการเงิน พร้อมทั้งสมมติฐาน (ถ้ามี)
18. Feasibility Study (ถ้ามี)
19. งบการเงินเสมือน (Management Consolidation) (ถ้ามี) กรณีปรับโครงสร้างกิจการที่มีนัยสำคัญ ซึ่งรับรองโดยผู้สอบบัญชีที่ได้รับอนุญาตจากสำนักงาน ก.ล.ต.
20. แผนการดำเนินธุรกิจ (ถ้ามี)
21. Aging สินค้าคงเหลือ/ลูกหนี้การค้า/เจ้าหนี้การค้า/รายได้ที่ยังไม่ได้วางบิล (unbilled) หรือ รายได้ที่ให้บริการแล้วแต่ยังไม่วางบิล (billed)
22. รายชื่อลูกค้ารายใหม่ที่มีขนาดรายการเป็นนัยสำคัญในแต่ละปีและมูลค่ารายการ
23. นโยบายการให้ส่วนลดแก่ลูกค้า
24. นโยบายการตั้งค่าเผื่อการลดมูลค่าของสินค้าคงเหลือ
25. นโยบายการตั้งค่าเผื่อสงสัยจะสูญของลูกหนี้การค้า
26. รายชื่อลูกค้าที่ค้างชำระเกินเครดิตเทอมเป็นระยะเวลานานและหรือในมูลค่าสูง และจำนวนค่าเผื่อหนี้สงสัยจะสูญของลูกหนี้รายดังกล่าว
27. การเปลี่ยนแปลงทางด้านกฎระเบียบและด้านการเมือง ซึ่งเกี่ยวข้องกับเป้าหมายหรืออุตสาหกรรมที่บริษัทเป้าหมายหรืออุตสาหกรรมที่บริษัทเป้าหมายดำเนินธุรกิจอยู่ เป็นต้น
28. ใบอนุญาตประกอบธุรกิจและบัตรส่งเสริมการลงทุนพร้อมทั้งรายละเอียดและเงื่อนไขต่าง ๆ (ถ้ามี)
29. เอกสารคดีที่อยู่ระหว่างการฟ้องร้อง (ถ้ามี)
30. สัญญาต่าง ๆ ที่สำคัญ
 |  |  |  |

หมายเหตุ : กรณีที่ไม่มีเอกสาร ให้ที่ปรึกษาทางการเงินระบุว่าไม่มีเอกสาร โดยไม่ต้องจัดทำข้อมูลดังกล่าวเพิ่มเติม เว้นแต่กรณีที่พิจารณาแล้วเห็นว่าเอกสารดังกล่าวมีความจำเป็นต่อการจัดทำข้อมูล

1. มาตรา 73 ในกรณีที่สำนักงานเห็นว่าข้อความ หรือรายการในแบบแสดงรายการข้อมูลการเสนอขายหลักทรัพย์และร่างหนังสือชี้ชวน
ไม่สมบูรณ์ หรือไม่ครบถ้วน ให้สำนักงานมีอำนาจสั่งให้ผู้ยื่นแบบแสดงรายการข้อมูลการเสนอขายหลักทรัพย์และร่างหนังสือชี้ชวนยื่นรายการ หรือแก้ไขเพิ่มเติมให้ครบถ้วน แต่สำนักงานจะสั่งภายหลังจากที่แบบแสดงรายการข้อมูลการเสนอขายหลักทรัพย์และร่างหนังสือชี้ชวนมีผลใช้บังคับตามมาตรา 67 หรือมาตรา 68 แล้วมิได้

 มาตรา 76 ภายหลังจากวันที่แบบแสดงรายการข้อมูลการเสนอขายหลักทรัพย์และร่างหนังสือชี้ชวนมีผลใช้บังคับ ให้สำนักงานมีอำนาจดำเนินการดังต่อไปนี้

(1) ในกรณีที่สำนักงานตรวจพบว่าข้อความ หรือรายการในแบบแสดงรายการข้อมูลการเสนอขายหลักทรัพย์และหนังสือชี้ชวนเป็นเท็จ หรือขาดข้อความที่ควรต้องแจ้งในสาระสำคัญอันอาจทำให้บุคคลผู้เข้าซื้อหลักทรัพย์เสียหาย ให้สำนักงานมีอำนาจสั่งระงับการมีผลใช้บังคับของแบบแสดงรายการข้อมูลการเสนอขายหลักทรัพย์และร่างหนังสือชี้ชวน และในกรณีที่การเสนอขายหลักทรัพย์นั้นได้รับอนุญาตตามมาตรา 32 มาตรา 33 หรือมาตรา 34 ให้สำนักงานมีอำนาจสั่งเพิกถอนการอนุญาตนั้นได้ในทันที

(2) ในกรณีที่สำนักงานตรวจพบว่าข้อความ หรือรายการในแบบแสดงรายการข้อมูลการเสนอขายหลักทรัพย์และหนังสือชี้ชวนคลาดเคลื่อนในสาระสำคัญ หรือมีเหตุการณ์ที่มีผลให้ข้อมูลในแบบแสดงรายการข้อมูลการเสนอขายหลักทรัพย์และหนังสือชี้ชวนเปลี่ยนแปลงไปในสาระสำคัญ ทั้งนี้ อาจมีผลกระทบต่อการตัดสินใจในการลงทุนของบุคคลผู้เข้าซื้อหลักทรัพย์ให้สำนักงาน
มีอำนาจสั่งระงับการมีผลใช้บังคับของแบบแสดงรายการข้อมูลการเสนอขายหลักทรัพย์และร่างหนังสือชี้ชวนเป็นการชั่วคราว จนกว่าจะได้มีการดำเนินการแก้ไขข้อมูลให้ถูกต้อง และดำเนินการอื่นใดตามที่สำนักงานกำหนดเพื่อให้ประชาชนได้ทราบถึงการแก้ไขข้อมูลดังกล่าว

(3) ในกรณีที่สำนักงานตรวจพบว่าข้อความ หรือรายการในแบบแสดงรายการข้อมูลการเสนอขายหลักทรัพย์และหนังสือชี้ชวนคลาดเคลื่อนในลักษณะอื่น ให้สำนักงานมีอำนาจสั่งให้ผู้เริ่มจัดตั้งบริษัทมหาชนจำกัด บริษัทหรือเจ้าของหลักทรัพย์ที่ยื่นแบบดังกล่าว แก้ไขข้อมูลให้ถูกต้อง

 การสั่งการของสำนักงานตามวรรคหนึ่ง ไม่กระทบถึงการดำเนินการใด ๆ ของผู้เริ่มจัดตั้งบริษัทมหาชนจำกัด บริษัทหรือเจ้าของหลักทรัพย์ก่อนที่จะมีการสั่งการดังกล่าว และไม่กระทบถึงสิทธิในการเรียกร้องค่าเสียหายของบุคคล ตามที่บัญญัติไว้ในมาตรา 82

 มาตรา 82 ในกรณีที่แบบแสดงรายการข้อมูลการเสนอขายหลักทรัพย์และหนังสือชี้ชวนมีข้อความ หรือรายการที่เป็นเท็จ หรือขาดข้อความที่ควรต้องแจ้งในสาระสำคัญ ให้บุคคลใด ๆ ที่ซื้อหลักทรัพย์จากผู้เริ่มจัดตั้งบริษัทมหาชนจำกัด บริษัทหรือเจ้าของหลักทรัพย์ และยังเป็นเจ้าของหลักทรัพย์อยู่และได้รับความเสียหายจากการนั้น มีสิทธิเรียกร้องค่าเสียหายจากบริษัทหรือเจ้าของหลักทรัพย์ดังกล่าวได้

 บุคคลผู้ซื้อหลักทรัพย์ที่มีสิทธิเรียกร้องค่าเสียหายตามวรรคหนึ่งต้องเป็นผู้ซื้อหลักทรัพย์ก่อนที่จะปรากฏข้อเท็จจริงตามวรรคหนึ่ง แต่ต้องไม่เกินหนึ่งปีนับแต่วันที่แบบแสดงรายการข้อมูลการเสนอขายหลักทรัพย์และร่างหนังสือชี้ชวนมีผลใช้บังคับ [↑](#footnote-ref-2)
2. กรณีที่ไม่ใช่ที่ปรึกษากฎหมายและผู้ประเมินราคา ที่ปรึกษาทางการเงินควรหาข้อมูลและสอบถามเรื่องคุณสมบัติของที่ปรึกษาดังกล่าวเท่าที่สามารถทำได้ [↑](#footnote-ref-3)
3. ความหมายของคำว่า “**บริษัทมหาชนผู้ออกหุ้น**” ที่ใช้ในส่วนนี้ ให้หมายรวมถึงบริษัทย่อยและบริษัทร่วมของบริษัทมหาชนผู้ออกหุ้น
ซึ่งเป็นส่วนหนึ่งของกลุ่มบริษัทด้วย ตามความเหมาะสม [↑](#footnote-ref-4)
4. ซึ่งเป็นการเปิดเผยข้อมูล / ข้อความในแบบ Filing ในลักษณะที่เป็นการทำขึ้นภายใต้การได้รับการมอบหมายจากผู้เชี่ยวชาญ หรือเป็นการเปิดเผยในลักษณะเป็นการคัดลอกข้อความจากรายงาน, ความเห็น, หรือคำแถลงของผู้เชี่ยวชาญ ยกตัวอย่างเช่น การเปิดเผยงบการเงิน
ที่ตรวจสอบแล้ว และการเปิดเผยรายงานประเมินราคา [↑](#footnote-ref-5)
5. โปรดดูส่วนที่ 2.1.4 “การแต่งตั้งที่ปรึกษาและผู้เชี่ยวชาญและการใช้ความเห็นของที่ปรึกษาและผู้เชี่ยวชาญ” [↑](#footnote-ref-6)